
Copiilor le cer iertare că am închinat această carte unui 
om mare. Am un motiv serios: acest om mare e cel mai bun 
prieten din câți am eu pe lume. Mai am un motiv: acest om 
mare poate să priceapă totul, chiar şi cărțile pentru copii. Am şi 
al treilea motiv: acest om mare trăieşte în Franţa, unde suferă 
de foame şi frig. Are multă nevoie de mângâiere. Dacă toate 
motivele înşirate nu sunt de ajuns, ţin ca această carte s-o 
închin atunci copilului de odinioară, căci şi acest om mare a fost 
cândva copil. Toţi oamenii mari au fost cândva copii. (Dar puţini 
dintre ei îşi mai aduc aminte.) Aşa că fac următoarea îndreptare: 


Lui Leon Werth 
pe când era băieţel 


Odată, pe vremea când aveam eu şase ani, am dat peste 
o poză minunată, într-o carte despre pădurile virgine, numită 
„Întâmplări trăite”. Înfăţişa un şarpe boa care înghiţea o fiară 
sălbatică. lată copia acestui desen. 

În cartea aceea se spunea: „Şerpii boa îşi înghit prada 
dintr-o dată, fără s-o mai mestece. Pe urmă, nu mai sunt în 
stare să se mişte şi dorm întruna, timp de şase luni, cât ţine 
mistuitul“. 

M-am gândit atunci îndelung la peripeţiile din junglă şi am 
izbutit să fac la rându-mi, cu creion colorat, primul meu desen. 
Desenul numărul 1. Era aşa: 


Le-am arătat oamenilor mari capodopera mea şi i-am 
întrebat dacă desenul acesta îi sperie. 

Ei mi-au răspuns: 

- De ce să te sperii de-o pălărie? _ 

Desenul meu nu înfăţişa o pălărie. Infăţişa un şarpe boa 
care mistuia un elefant. Am desenat atunci şarpele boa pe 
dinăuntru, pentru ca astfel să poată pricepe şi oamenii mari. Ei 
au întotdeauna nevoie de lămuriri. Desenul meu numărul 2 era 
aşa: 


Oamenii mari m-au povăţuit să le las încolo de desene cu 
şerpi boa, fie întregi, fie spintecaţi, şi să-mi văd mai degrabă de 
geografie, de istorie, de aritmetică şi de gramatică. Aşa s-a 
făcut că, la vârsta de şase ani, am părăsit o strălucită carieră de 
pictor. Nereuşita cu desenul meu numărul 1 şi cu desenul meu 


numărul 2 îmi tăiase orice curaj. Oamenii mari nu pricep singuri 
nimic, niciodată, şi e obositor pentru copii să le dea întruna 
lămuriri peste lămuriri. 

Astfel că a trebuit să-mi aleg altă meserie şi am învăţat să 
conduc avioane. Am zburat mai pretutindeni în lume, iar 
geografia, ce-i drept, mi-a fost de mare ajutor. Puteam, dintr-o 
privire, să deosebesc China de Arizona. Lucru foarte folositor, 
dacă te rătăceşti în timpul nopţii. 

Aşa că eu, de-a lungul vieţii mele, am avut o sumedenie 
de legături cu o sumedenie de oameni serioşi. Mi-am petrecut 
multă vreme printre oamenii mari. l-am cunoscut foarte 
îndeaproape. Ceea ce nu mi-a îmbunătăţit părerea despre ei. 

Când întâlneam pe câte cineva care-mi părea mai 
dezgheţat la minte, îl puneam la încercare cu ajutorul desenului 
meu numărul 1, de care niciodată nu m-am despărţit. Voiam să 
ştiu dacă avea o minte într-adevăr pătrunzătoare. Numai că 
răspunsul erau mereu acelaşi: „E o pălărie”. Atunci eu nu-i mai 
pomeneam nici de şerpii boa, nici de pădurile virgine, nici de 
stele. Căutam să fiu pe înţelesul lui. Stăteam cu el de vorbă 
despre bridge, despre golf, despre politică şi despre cravate. lar 
el era încântat că făcuse cunoştinţă cu un om atât de aşezat. 


Aşa am trăit eu, stingher, fără să am cu cine sta într- 
adevăr de vorbă, până când, o dată, acum şase ani, am rămas 
în pană în pustiul Sahara. Mi se stricase ceva la motor. Şi cum 
nu luasem cu mine nici mecanic, nici călători, mă pregăteam să- 
ncerc de unul singur să duc la bun sfârşit o reparaţie anevoiasă. 
Era pentru mine o chestiune de viaţă şi de moarte. Apă de băut, 
abia dacă aveam pentru o săptămână. 

În prima noape, deci, am dormit acolo, pe nisip, la mii de 
leghe depărtare de orice aşezare oamenească. Eram mai singur 
chiar decât naufragiatul pe o plută, în mijlocul oceanului. Aşa că 
vă închipuiţi uimirea mea, când deodată, în revărsat de zori, m- 
am pomenit că mă trezeşte un glăscior ciudat. Rostea: 

- Te rog... desenează-mi o oaie! 

- Cum? 

- Desenează-mi o oaie... 


Am sărit în picioare, ca lovit de trăsnet. M-am frecat bine 
la ochi. Am privit cu luare-aminte. Şi-am văzut un omuleţ cu 
totul nemaipomenit, care mă scruta cu gravitate. lată cel mai 
bun portret pe care, mai târziu, am izbutit să i-l fac. 


Desenul meu e însă, bineînţeles, mult mai puţin 
fermecător decât modelul. Nu e vina mea. Pe când aveam şase 
ani, oamenii mari mă făcuseră să-mi pierd orice încredere în 
cariera mea de pictor şi, în afară de şerpi boa întregi şi de şerpi 
boa spintecaţi, nu mai învăţasem să desenez nimic altceva. 

Prin urmare, priveam cu ochi mari de uimire la arătarea 
aceea. Nu uitaţi că mă aflam la mii de leghe depărtare de orice 
tărâm locuit. Or, omuleţul meu nu părea a fi nici rătăcit, nici 
mort de oboseală, nici mort de foame, mici mort de sete, nici 
mort de frică. Nu avea deloc înfăţişarea unui copil pierdut în 
inima pustiului, la mii de leghe depărtare de orice tărâm locuit. 
Când, în sfârşit, am fost în stare să vorbesc, l-am întrebat: 

- Bine, dar... ce cauţi tu aici? 


lar el rosti atunci din nou, încetişor, cerându-mi parcă un 
lucru din cale-afară de însemnat: 

- Te rog... desenează-mi o oaie! 

În faţa unei taine prea copleşitoare, nici nu mai cutezi să 
te împotriveşti. Oricât de nefiresc mi se părea mie lucrul acesta 
acolo, la mii de leghe depărtare de orice aşezare omenească, şi 
cu toată primejdia de moarte în care mă aflam, mi-am scos din 
buzunar stiloul şi o foaie de hârtie. Insă mi-am adus atunci 
aminte că studiasem îndeosebi geografia, istoria, aritmetica şi 
gramatica şi i-am spus omuleţului aceluia (cam posomorându- 
mă) că nu mă pricep să desenez. El mi-a răspuns: 

- Nu-i nimic. Desenează-mi o oaie. 

Cum eu niciodată nu mai desenasem o oaie, i-am făcut 
unul dintre desenele acelea două, singurele de care mă ştiam în 
stare. Cel cu şarpele boa întreg. Şi-am încremenit, auzind că 
omuleţul îmi spune: 

- Nu! Nu! Nu vreau un elefant în pântecele unui şarpe boa! 
Un şarpe boa e foarte primejdios, iar un elefant te încurcă foarte 
mult. La mine acasă-i foarte strâmt. Eu de-o oaie am nevoie. 
Desenează-mi o oaie! 

Aşa încât am desenat. 

El s-a uitat atent, apoi a zis: 
- Nu! Asta-i tare bolnavă. 
Fă-mi alta! 
Am desenat alta: 

Prietenul meu a zâmbit cu drăgălăşenie şi îngăduinţă: 
- Numai că... vezi şi tu... aceasta nu-i oaie, e berbec. Are 
coarne... 


Am făcut, prin urmare, Cenu din nou. 
aak Aey = 


M | 


El însă mi l-a dat înapoi, ca şi pe cele de mai înainte: 

- Asta-i prea bătrână. Eu vreau o oaie care să trăiască 
mult. 

Atunci, pierzându-mi răbdarea, deoarece mă zoream să 
mă apuc de demontarea motorului, i-am făcut la repezeală 
desenul următor. 


Şi i-am spus, într-o doară: 

- Aceasta e lada! Oaia care-ţi trebuie se află înăuntru. 

Dar am văzut cu uimire cum chipul micului meu judecător 
se luminează: 

- Chiar aşa mi-o şi doream! Crezi că oaia asta are nevoie 
de multă iarbă? 

- De ce mă-ntrebi? 

- Pentru că la mine acasă-i tare strâmt... 

- Negreşit îi va ajunge. Ţi-am dat o oaie mititică. 

El s-a aplecat asupra desenului: 

- Nu chiar aşa de mititică... la te uită! A adormit... 

Şi aşa l-am cunoscut pe micul prinţ. 


Mi-a trebuit un timp îndelungat, până când să pot pricepe 
dincotro venea. Micul prinţ, care îmi punea o mulţime de 
întrebări, părea că niciodată nu le aude pe-ale mele. Nu m-am 
lămurit deplin decât încetul cu încetul, şi asta datorită unor 
cuvinte pe care le rostea întâmplător. Aşa, de pildă, când a dat 
cu ochii de avionul meu (avionul nu vi-l desenez, e un desen 
mult prea greu pentru mine), m-a întrebat: 


- Ce bazaconie mai e şi asta? 

- Nici o bazaconie. Asta zboară. E un avion. Avionul meu. 

Şi i-am adus la cunoştinţă, cu mândrie, că eu zbor. Atunci 
el a exclamat: 

- Cum? Ai căzut din cer? 

- Da, i-am întors-o eu cu modestie. 

- O! asta-i bună... 

Şi micul prinţ izbucni într-un drăgălaş hohot de râs, care 
pe mine m-a supărat destul de mult. Mie nu-mi place să râdă 
nimeni de nenorocirile mele. Apoi, adăugă: 

- Atunci şi tu vii tot din cer! De pe ce planetă eşti? 

Întrezărind pe loc o licărire în taina care îl învăluia, l-am 
întrebat numaidecât: 

- Va să zică, tu vii de pe altă planetă? 

El însă nu mi-a dat nici un răspuns. A clătinat încet din 
cap, uitându-se la avionul meu: 

- Ce-i drept, cu ăsta nici nu poţi să vii prea de departe... 

Şi multă vreme s-a pierdut în visare. 

Apoi şi-a scos oaia din buzunar şi s-a cufundat în 
contemplarea comorii sale. 


Vă închipuiţi cât de mult m-a putut nedumeri crâmpeiul lui 
de mărturisire în legătură cu „celelalte planete”. De aceea m- 
am străduit să aflu mai multe. 

- Dincotro vii tu, prichindelule? Unde e „acasă la tine”? 
Unde vrei tu să-mi duci oaia? 

Mi-a răspuns, după o tăcere îngândurată: 

- E bine că mi-ai dat şi-o ladă; aşa, va avea şi ea o casă 
peste noapte. 

- Sigur că da. Şi dacă eşti cuminte, am să-ţi dau şi-o funie, 
ca s-o priponeşti în timpul zilei. Şi-un ţăruş. 

Propunerea asta, după cât mi s-a părut, îl miră pe micul 
prinţ: 

- S-o priponesc? Ce idee năstruşnică! 

- Păi, dacă n-o priponeşti, se duce cine ştie unde şi se 
pierde... 

Şi din nou prietenul meu izbucni într-un hohot de râs: 

- Şi unde-ai vrea să se ducă? 

- Oriunde. Unde-o vedea cu ochii...? 

Micul prinţ rosti atunci cu multă seriozitate: 


- Nu-i nimic. La mine-acasă e atât de strâmt. Şi, cuprins 
de-o uşoară melancolie, adăugă: 
- Unde-oi vedea cu ochii nu poţi ajunge prea departe... 


IV 


Aflasem astfel încă un lucru foarte însemnat: anume că 
planeta lui de baştină abia de întrecea mărimea unei case! 

Ceea ce nu prea avea cum să mă mire. 

Ştiam bine că, în afară de marile planete precum 
Pământul, Jupiter, Marte, Venus, cărora li s-a dat câte un nume, 
pe lume se mai află o puzderie de alte planete, uneori atât de 
mici, încât numai anevoie le poţi zări cu telescopul. Când un 
astronom descoperă vreuna din ele, îi dă în loc de nume, un 
număr. De pildă, îi zice: „Asteroidul 3251”. 

Am temeinice motive să cred că planeta de pe care venea 
micul prinţ era asteroidul B-612. Acest asteroid nu a fost zărit 
decât o singură dată, cu telescopul, în 1909, de către un 
astronom turc. 

Acesta a făcut atunci, cu prilejul unui Congres 
Internaţional de Astronomie, o mare demonstraţie a descoperirii 
sale. Nimeni însă nu i-a dat crezare, din pricina hainelor pe care 
le purta. Aşa sunt oamenii mari. 

Din fericire pentru faima asteroidului B-612, un dictator 
turc a poruncit poporului său, sub pedeapsa cu moartea, să se 
îmbrace ca europenii. 

Astronomul a mai făcut o demonstraţie, în 1920, îmbrăcat de 
astă dată într-un frac foarte elegant. Şi toată lumea, acum, a 
fost de aceeaşi părere cu el. 


Dacă v-am povestit aceste amănunte cu privire la 
asteroidul B-612 şi dacă v-am destăinuit numărul lui, am făcut-o 
din pricina oamenilor mari. Oamenilor mari le plac cifrele. Când 
le vorbiţi despre un nou prieten, ei niciodată nu vă pun întrebări 
asupra lucrurilor cu adevărat însemnate. Nu vă întreabă 
niciodată: „Ce sunet are glasul lui? Ce jocuri îi plac mai mult? 
Face colecţie de fluturi?” Ci întrebă: „Câţi ani are? Câţi fraţi are? 
Câte kilograme cântăreşte? Cât câştigă tatăl lui?” Numai atunci 
ei cred că îl cunosc. Dacă le spui oamenilor mari: „Am văzut o 
casă frumoasă, din cărămizi trandafirii, cu muşcate la ferestre şi 
cu porumbei pe acoperiş...” ei nu sunt în stare să-şi închipuie 
cum arată o asemenea casă. Lor trebuie să le spui: „Am văzut o 


casă care costă o sută de mii de franci”. „Ce frumoasă e!” vor 
exclama atunci. 

Micul prinț pe asteroidul B612 


Tot aşa, dacă le spui: „Drept mărturie că micul prinț a 
existat într-adevăr stă şi faptul că era o fiinţă încântătoare, că 
râdea şi că-şi dorea o oaie. Când cineva îşi doreşte o oaie, eo 
mărturie că există”, ei vor ridica din umeri şi vor socoti că nu 
eşti decât un copil! Dar dacă le spui: „Planeta de pe care venea 
micul prinţ e asteroidul B612”, atunci vă vor crede şi vă vor lăsa 
în pace cu întrebările lor. Aşa sunt ei. Nu trebuie să le-o luaţi în 


nume de rău. Copiii se cuvine să fie foarte îngăduitori cu 
oamenii mari. 

Fireşte însă că nouă, celor care ştiu ce-n-seamnă viaţa, 
puţin ne pasă de cifre! Mi-ar fi plăcut şi mie să încep această 
povestire în felul basmelor. Mi-ar fi plăcut să spun aşa: 

„A fost odată un mic prinţ, care trăia pe o planetă doar cu 
puţin mai mare decât el şi care simţea nevoia unui prieten...” 
Astfel, acelora ce ştiu ce-nseamnă viaţa, totul le-ar fi apărut cu 
mult mai plin de adevăr. 

Căci mie nu-mi place să-mi citească nimeni cartea în chip 
uşuratic. O mare amărăciune mă cuprinde în timp ce povestesc 
aceste amintiri. Sunt şase ani de când prietenul meu, luându-şi 
oaia, a plecat. Dacă încerc să-l zugrăvesc aici, e pentru că nu 
vreau să-l uit. E lucru trist să uiţi un prieten. Nu oricine a avut 
un prieten. Şi s-ar putea să ajung asemeni oamenilor mari, care 
nu se mai gândesc decât la cifre. Aşa că iată încă un motiv 
pentru care mi-am cumpărat o cutie cu vopsele şi creioane. E 
greu, la vârsta mea, să te apuci de desenat, când niciodată n-ai 
mai încercat să desenezi altceva în afara de un şarpe boa întreg 
şi de un şarpe boa spintecat, pe când aveai şase ani! Voi văuta, 
fireşte, să fac portretele cele mai asemănătoare cu putinţă. Nu 
sunt însă tocmai sigur că voi izbuti. Câte un desen mai treacă- 
meargă, un altul însă nu mai seamănă defel. Mai greşesc câte 
puţin şi când e vorba despre înălţime. Aici, micul prinţ e prea 
mare. Colo, prea mic. Şovăi, de asemenea, când ajung la 
culoarea veşmintelor sale. Şi atunci bâjbâi când aşa, când 
altminteri, când mai bine, când mai rău. Voi mai greşi, apoi, în 
privinţa unor amănunte mai de seamă. Dar asta trebuie să mi-o 
iertaţi. Prietenul meu nu dădea niciodată explicaţii. Credea, 
poate, că-i semăn. Eu însă, din nefericire, nu sunt în stare să 
desluşesc oile prin scândura lăzilor. Poate sunt întrucâtva 
asemeni oamenilor mari. Trebuie să fi îmbătrânit şi eu. 

Descopeream în fiecare zi câte ceva în legătură cu 
planeta, cu plecarea, cu călătoria lui. Lucrul acesta se petrecea 
încetul cu încetul, pe măsură ce-i scăpa întâmplător câte un 
gând. Aşa se face că, în cea de-a treia zi, am aflat de năpasta 
baobabilor. 


A fost tot datorită oii, căci deodată micul prinţ m-a 
întrebat, cuprins parcă de-o mare îndoială: 

- E-adevărat, nu-i aşa, că oile mănâncă arbuşti? 

- Da. E adevărat. 

- Aha! Îmi pare bine. 

Nu înţelegeam de ce era atât de important ca oile să 
mănânce arbuşti. Dar micul prinţ adăugă: 

- Atunci înseamnă că mănâncă baobabi? 

l-am explicat micului prinţ că baobabii nu sunt arbuşti, ci 
nişte arbori cât bisericile de mari şi că, dacă ar lua el chiar şi o 
întreagă turmă de elefanţi, turma asta nu i-ar putea veni de hac 
nici măcar unui singur baobab. 

Ideea cu turma de elefanţi îl făcu pe micul prinţ să râdă: 

- Ar trebui puşi unii peste alţii: 

Dar adăugă deîndată, cu înţelepciune: 

- Baobabii înainte de a creşte mari sunt şi ei mici. 


—. 

- Chiar aşa! Dar de ce vrei tu ca oile să mănânce puieţii de 
baobab? 

Mi-a răspuns: „Păi dar! Vezi bine” ca şi când ar fi fost 
vorba de un lucru foarte limpede. Şi a trebuit să-mi pun mintea 
la grea încercare, ca să aflu singur dezlegarea. 


Şi, într-adevăr, pe planeta micului prinţ se găseau, ca pe 
toate planetele, şi ierburi bune şi ierburi rele. Prin urmare, 
seminţe bune, de ierburi bune şi seminţe rele, de ierburi rele. 
Numai că seminţele n-ai cum să le vezi. Ele dorm în tainiţa 
pământului, până când i se năzare câte uneia să se trezească. 
Atunci începe să se întindă şi scoate la soare, mai întâi cu 
sfiiciune, un firicel plin de farmec şi nevătămător. Dacă e vorba 
despre un fir de ridiche ori de trandafir, îl poţi lăsa să crească-n 
voia lui. Dar dacă-i vorba despre o plantă rea, trebuie s-o smulgi 
numaidecât, chiar din clipa în care ai descoperit-o. Or, pe 
planeta micului prinţ se aflau nişte seminţe îngrozitoare... 
seminţele de baobab. Pământul planetei era plin de ele. lar de 
un baobab, decă prinzi de veste prea târziu, nu te mai poţi 
descotorosi niciodată. Năpădeşte întreaga planetă. O străpunge 
cu rădăcinile. Şi dacă planeta este prea mică, şi dacă baobabii 
sunt prea mulţi, o fac să sară-n aer. 

- E ceva ce ţine de disciplină, mi-a mărturisit mai târziu 
micul prinţ. După ce te-ai dichisit de dimineaţă, trebuie să 
dichiseşti cu grijă şi planeta. trebuie să te străduieşti să smulgi 
întotdeauna baobabii, de îndată ce-i deosebeşti de tufele de 


trandafir, cu care se aseamănă mult, când sunt foarte mici. E o 
treabă foarte plicticoasă, dar foarte uşoară. 

Şi, într-una din zile, m-a povăţuit să-mi dau silinţa şi să fac 
un desen frumos, cu ajutorul căruia lucrul acesta să le intre bine 
în cap copiilor de pe meleagurile mele. „Dacă vor călători 
cândva - îmi spunea el - s-ar putea să le fie de folos. Uneori, de 
laşi o treabă pentru mai târziu, nu-i nici o pagubă. Când e însă 
vorba de baobabi, întotdeauna se întâmplă o groaznică 
nenorocire. Ştiam undeva o planetă locuită de un trândav. Nu 
luase seama la trei copăcei...” 

lar eu, sub îndrumările micului prinţ, am desenat această 
planetă. Mie unuia, nu-mi prea place să fac pe moralistul. Însă 
primejdia baobabilor e atât de puţin cunoscută şi neajunsurile 
care îl pândesc pe acela ce s-ar rătăci pe un asteroid sunt atât 
de mari, încât, de astă dată, mă abat de la tăcerea mea. ŞI 
spun: „Copii! Fiţi atenţi la baobabi!” Doar de aceea m-am trudit 
atâta cu acest desen, ca să le dau de veste prietenilor mei că-i 
paşte o primejdie pe lângă care trec de multă vreme, ca şi mine, 
fără să-şi dea seama. Povaţa merita atâta osteneală. Poate vă 
veţi pune întrebarea: „Oare de ce în cartea asta nu se găsesc şi 
alte desene, la fel de măreţe, ca desenul cu baobabii?” 
Răspunsul este foarte simplu: am încercat, dar n-am izbutit. 
Când am desenat baobabii, am fost însufleţit de simţământul că 
nu e nici o clipă de pierdut. 


Baobabii 
VI 


O! Prinţ micut, descopeream aşa, puţin câte puţin, taina 
micii şi însinguratei tale vieţi. Timp îndelungat tu n-avuseseşi, ca 
să te desfeţi, decât farmecul apusurilor de soare. Un proaspăt 
amănunt, pe care l-am aflat în cea de-a patra zi, de dimineaţă, 
când mi-ai spus: 

- Tare mult îmi plac apusurile soarelui. Haide să vedem un 
apus de soare... 


É 

- Dar trebuie să aşteptăm... 

- Ce să aşteptăm? 

- Să aşteptăm ca soarele să apună. 

La început ai fost nedumerit, apoi ai râs de tine însuţi. Şi 
mi-ai spus: 

- Mereu mă cred la mine-acasă! 

Intr-adevăr. Când în Statele Unite e amiază, soarele, cum 
prea bine se ştie, apune peste Franța. Ar fi de-ajuns dac-ai 
putea să mergi pentru un singur minut în Franţa, ca să priveşti 
apusul soarelui. Din nefericire, Franța-i prea departe. Insă tu, pe 
atât de mica ta planetă n-aveai decât să-ți muţi scaunul cu 
câţiva paşi mai încolo. Şi, ori de câte ori doreai, priveai apusul 
soarelui... 

- Intr-o zi, am văzut cum asfinţeşte soarele de patruzeci şi 
trei de ori! 

Şi ai adăugat, puţin după aceea: 

- Ştii... când eşti trist, îţi place să priveşti apusul soarelui... 

- Erai deci atât de trist în ziua celor patruzeci şi trei de 
asfinţituri? 

Dar micul prinţ nu mi-a răspuns. 


VII 


În cea de-a cincea zi, tot datorită oii, mi se dezvălui şi 
această taină din viaţa micului prinţ. Deodată, fără nici o 
pregătire, mi-a pus o întrebare, rod al unor gânduri multă vreme 
frământate în tăcere: 


- O oaie, dacă mănâncă arbuştii, mănâncă şi florile? 

- O oaie mănâncă tot ce nimereşte. 

- Chiar şi florile cu spini? 

- Da. Chiar şi florile cu spini. 

- Păi atunci, spinii la ce folosesc? 

Nu ştiam. Eram, în clipa aceea, foarte ocupat cu motorul 
meu, mă căzneam cu deşurubatul unui bulon din cale-afară de 
înţepenit. Mă cuprinsese îngrijorarea, căci pana se dovedea 
deosebit de gravă, iar apa de băut, împuţinându-se, mă făcea să 
mă tem de tot ce poate fi mai rău. 

- Spinii, atunci, la ce folosesc? 

Micul prinţ, de vreme ce punea o întrebare, nu renunţa 
niciodată la ea. Necăjit din pricina bulonului, i-am spus şi eu ce 
mi-a trecut prin minte: 

- Spinii nu folosesc la nimic. Sunt curată răutate din partea 
florilor! 

Insă, după o tăcere, mi-a strigat, cu un fel de duşmănie 
parcă: ` 

- Nu te cred! Florile-s plăpânde. Sunt neştiutoare. Işi fac şi 
ele curaj cum pot. Se cred grozave cu spinii lor... 

Nu i-am răspuns nimic. În clipa aceea, tocmai îmi 
spuneam: „Dacă bulonul ăsta se mai încăpăţânează mult, îi dau 
una cu ciocanul, de sare cât-colo!” Micul prinţ din nou mă 
tulbură din gândurile mele: 

- Şi tu crezi că florile... 

- Ba deloc! Ba deloc! Nu cred nimic! Ţi-am spus ce mi-a 
trecut prin minte! Eu, unul, mă îndeletnicesc cu treburi serioase! 

El se uită încremenit la mine: 

- Cu treburi serioase! 

Mă vedea aşa, cu ciocanul în mână şi cu degetele negre 
de ulei, aplecat asupra unui lucru care lui i se părea foarte urât. 

- Vorbeşti întocmai ca oamenii mari! 

Cuvintele acestea m-au făcut să mă ruşinez puţin. El însă, 
neîndurător, adăugă: 

- Toate le încurci... toate le amesteci! 

Era, într-adevăr, foarte supărat. Şuviţele-i de aur tremurau 
în vânt: 

- Ştiu undeva o planetă pe care se află un Domn roşcovan. 
Care n-a mirosit niciodată o floare. N-a privit niciodată o stea. N- 


a iubit pe nimeni niciodată. N-a făcut nimic altceva, niciodată, 
decât socoteli. Şi toată ziua spune ca şi tine: „Eu sunt un om 
serios! Eu sunt un om serios!” şi nu mai poate de trufie. Acela 
însă nu e om, e o ciupercă! 

- O ce? 

- O ciupercă! 

Micul prinţ se făcuse palid de mânie. 

- De milioane de ani, florile-şi făuresc spini. Cu toate 
acestea, oile, de milioane de ani, mănâncă florile. Şi oare nu e 
lucru serios, când vrei să înţelegi de ce-şi dau ele atâta 
osteneală să-şi făurească nişte spini care nu le folosesc la 
nimic? Nu e ea mai serioasă şi mai importantă decât socotelile 
unui Domn gras şi roşcovan? Şi dacă ştiu o floare care-n lume n- 
are seamăn şi care nu trăieşte-n altă parte decât numai pe 
planeta mea, şi dacă într-o bună dimineaţă o oaie mititică e în 
stare s-o nimicească, aşa, dintr-o lovitură, fără să-şi dea seama 
de ceea ce face, nici ăsta nu-i un lucru important? 


Se îmbujoră-n obraji, pe urmă spuse mai departe: 

- Când cineva a îndrăgit o floare cum numai una singură 
se află între milioanele şi milioanele de stele, lucrul acesta e de- 
ajuns pentru ca el, privindu-le, să fie fericit. „Floarea mea, îşi 
spune el, e undeva, acolo”... Dar dacă oaia îi mănâncă floarea, 


pentru el e ca şi cum, dintr-o dată, toate stelele s-ar stinge! ŞI 
nici asta nu e important! 

N-a mai putut rosti nici un cuvânt. A izbucnit deodată în 
hohote de plâns. Se aşternuse noaptea. Eu îmi lăsasem sculele 
deoparte. Puțin îmi păsa acum de ciocan, de bulon, de sete şi de 
moarte. Pe o stea, pe o planetă, pe planeta mea, Pământul, se 
afla un prinţ micuţ care trebuia alinat! L-am luat în braţe. L-am 
legănat. Am vorbit cu el: 

- Floarea pe care tu ai îndrăgit-o nu-i în pericol... Am să-ţi 
desenez o botniţă pentru oaia ta... Florii am să-i desenez o 
armură... Am să... 

Nu prea ştiam ce să-i spun. Mă simţeam tare 
neîndemânatic. Nu ştiam cum să-l împac, cum să-i mai intru în 
voie... Într-atât de tainic e tărâmul lacrimii. 


VIII 


Aveam, în scurtă vreme, să cunosc această floare mai în 
amănunt. Pe planeta micului prinţ crescuseră dintotdeauna flori 
ca toate florile, împodobite doar cu câte o singură cunună de 
petale, şi care se mulţumeau cu foarte puţin loc, şi care nu 
supărau pe nimeni. Răsăreau de dimineaţă, printre ierburi, şi pe 
urmă, seara, se stingeau. Aceasta însă încolţise într-o bună zi 
dintr-o sămânță adusă de nu se ştie unde, iar micul prinţ luase 
foarte îndeaproape seama la creşterea mlădiţei celei noi, care 
nu se asemuia prin nimic cu celelalte mlădiţe. Se putea să fie un 
nou soi de baobab! Tulpiniţa însă, la puţină vreme, se opri din 
creştere şi prinse a făuri o floare. Micul prinţ, văzând bobocul 
uriaş ce se împlinea sub ochii lui, simţea că trebuie să se 
ivească dinlăuntru o minune de făptură; însă floarea, dornică a fi 
cât mai frumoasă, nu mai isprăvea, la adăpostul încăperii sale 
verzi, cu pregătirile. Îşi alegea culorile cu grijă. Se îmbrăca pe 
îndelete, potrivindu-şi petalele una câte una. Nu voia să se 
înfăţişeze mototolită, ca macii. Nu voia să se arate decât în 
deplina strălucire a frumuseţii sale. Ei, bine, da! era foarte 
cochetă! Găteala ei cea tainică ţinuse astfel zile şi zile de-a 
rândul. Şi iată că într-o bună dimineaţă, chiar la răsăritul 
soarelui, se ivi şi dumneaei. 


Şi tocmai ea, care atât de migălos trudise, căscă şi zise: 

- Vai! Abia m-am trezit... Te rog să mă ierţi... N-am apucat 
nici să mă pieptăn... 

Micul prinţ atunci nu-şi mai putu stăpâni admiraţia: 

- Cât eşti de frumoasă! 

- Nu-i aşa? îi răspunse cu gingăşie floarea. Şi m-am născut 
o dată cu soarele... 

Micul prinţ descoperi că floarea aceasta nu prea ştia ce-i 
modestia, însă era atât de tulburătoare! 

- Mi se pare că e ora micului dejun - adăugase ea 
numaidecât - de-ai avea bunătatea să te gândeşti şi la mine... 

Şi micul prinţ, fâstâcit, ducându-se în căutarea unei 
stropitori cu apă proaspătă, ospătase floarea. 


Astfel ajunsese ea să-l chinuiască, în curând, cu vanitatea 
ei niţel bănuitoare. Aşa, de pildă, într-o zi, pe când îi vorbea 
despre cei patru spini ai săi, îi spusese micului prinţ: 

- N-au decât să poftească tigrii cu ghearele lor! 


- Pe planeta mea nu se află tigri - o corectase micul prinţ - 
şi-apoi, tigrii nu mănâncă iarbă. 

- Eu nu sunt o iarbă - răspunsese cu gingăşie floarea. 

- Te rog să mă ierţi... 

- Nu mi-e deloc frică de tigri, dar mi-e groază de curent. N- 
ai avea cumva un paravan? 


„Groază de curent... nici o pricopseală pentru o plantă - îşi 
zise micul prinţ. Floarea asta e tare sucită...” 

- Să mă acoperi, seara, cu un clopot de sticlă. E foarte frig 
aici la dumneata. Eşti rău aşezat. Acolo, de unde vin eu... 


Aici însă se oprise. Ea venise din sămânță. Nu avea de 
unde să ştie cum e pe alte tărâmuri. 

Ruşinată că se dăduse de gol cu o minciună urzită atât de 
stângaci, tuşise de câteva ori, ca să arunce vina asupra micului 
prinţ: 

- Şi paravanul...? 

- M-aş fi dus să-l caut, dar vorbeai cu mine! 

Şi-atunci floarea îşi înteţise tusea pentru ca el să se simtă 
totuşi cuprins de remuşcări. 

Astfel micul prinţ, în ciuda bunăvoinţei şi a iubirii sale, îşi 
pierduse curând încrederea în ea. Pusese preţ pe nişte vorbe 
fără însemnătate şi ajunsese foarte nefericit. 

- Nu trebuia să-mi pun mintea cu ea - mi-a mărturisit el 
într-o zi. Nu trebuie să-ţi pui niciodată mintea cu florile. Trebuie 
doar să le priveşti şi să le miroşi. Floarea mea înmiresma 
planeta, însă eu n-am ştiut să mă bucur de lucrul acesta. 
Povestea aceea cu ghearele, care m-a necăjit atât de mult, ar fi 
trebuit să mă înduioşeze... 

Mi-a mai mărturisit: 

- N-am fost în stare să pricep nimic! Trebuia să o judec 
după fapte, nu după vorbe. Mireasma ei mă îmbăta şi mă 
însenina. N-ar fi trebuit să fug de acasă niciodată! Trebuia ca 
dincolo de bietele ei şireticluri, să-i ghicesc duioşia. Florile sunt 
atât de ciudate, dar eram prea mic ca să ştiu cum s-o iubesc. 


IX 


Cred că micul prinț, când a fugit de-acasă, s-a slujit de 
pribegirea unor păsări călătoare. In dimineața plecării, a făcut o 


mare rânduială pe planetă. A curăţat cu grijă hornurile 
vulcanilor activi. Avea doi vulcani activi. Numai buni pentru a-şi 
încălzi gustarea de dimineaţă. Mai avea şi un vulcan stins. Însă, 
după cum spunea el: „Nu se ştie niciodată!” Aşa încât a curăţat 
deopotrivă şi vulcanul stins. Vulcanii, dacă sunt bine curăţaţi, 
ard domol şi liniştit, fără erupții. Erupţiile vulcanice sunt ca 
focurile care răbufnesc pe horn. De bună seamă, noi, cei de pe 
Pământ, suntem mult prea mărunți pentru a ne curăța vulcanii. 
De aceea ne şi pricinuiesc o mulţime de neajunsuri. 


Zi fi 


A curăţat cu grijă hornurile vulcanilor activi 


Micul prinţ, cuprins de o uşoară tristeţe, smulse apoi şi 
ultimii puieţi de baobab. Deoarece credea că nu se va întoarce 
niciodată. Toate acele treburi obişnuite i se părură însă, în 
dimineaţa aceea, nespus de dragi. lar pe când stropea, pentru 
cea din urmă oară, floarea, şi se pregătea să o pună la adăpost 
sub clopotu-i de sticlă, se pomeni că-i vine-a plânge. 

- Rămâi cu bine, îi spuse florii. 

Ea însă nu-i răspunse. 

- Rămâi cu bine, spuse el din nou. 
Floarea tuşi, dar nu din pricina răcelii. 

- Am fost o proastă, îi zise ea în cele din urmă. Îți cer 
iertare. Caută să fii fericit. 


Micul prinţ se miră că nu-l mai dojeneşte. Rămase locului, 
descumpănit, cu clopotul de sticlă în mână. Nu ştia ce să mai 
creadă despre această blândeţe. 

- Ei bine, da, te iubesc, zise floarea. N-ai bănuit nimic, din 
vina mea. Dar n-are nici o importanţă. ŞI tu ai fost la fel de prost 
ca şi mine. Caută să fii fericit ... Lasă clopotul de sticlă-n pace. 
Nu mai am nevoie de el. 

- Bine, dar vântul ... 

- Nu sunt chiar atât de răcită ... Aerul proaspăt al nopţii 
are să-mi priască. Doar sunt o floare ... 

- Bine, dar fiarele ... 

- Trebuie totuşi să rabd vreo două-trei omizi, dacă vreau 
să aflu cum arată fluturii. Pare-se c-ar fi ceva nespus de frumos. 
Altminteri, cine să mai treacă pe la mine? Tu o să fii departe ... 
Cât despre fiare, nu mă tem deloc. Am ghearele mele. Şi-i arătă, 
cu nevinovăție, cei patru spini ai săi. Apoi adăugă: 

- Şi n-o mai lungi atâta, e enervant! Te-ai hotărât să pleci. 
Pleacă! 

Deoarece nu voia ca el s-o vadă plângând, atât era de 
mândră floarea ... 


Cred că micul prinţ, când a fugit de-acasă, s-a slujit de 
pribegirea unor păsări călătoare. 


X 


Se afla prin părțile asteroizilor 325, 326, 327, 328, 329 şi 
330. Aşa încât se apucă să-i viziteze, ca să-şi caute de lucru pe- 
acolo şi ca să se instruiască. 

Pe cel dintâi asteroid trăia un rege. Regele şedea, 
înveşmântat în purpură şi în hermină, pe un tron lipsit de orice 
podoabă, dar în acelaşi timp măreț. 


- A! lată un supus! strigă regele când îl zări pe micul prinţ. 

Şi micul prinţ se întrebă: 

- Cum poate oare să mă recunoască, de vreme ce 
niciodată nu m-a mai văzut? 

Dar nu ştia că lumea, pentru regi, e un lucru foarte simplu. 
Oamenii sunt, toţi, nişte supuşi. 

- Vino mai aproape, să te văd mai bine, îi spuse regele, 
deosebit de mândru că e rege pentru cineva. 

Micul prinţ căută cu privirea un loc, ca să se aşeze, dar 
falnica hlamidă de hermină încurca întreaga planetă. Rămase de 
aceea în picioare şi, obosit cum era, începu să caşte. 

- Datina la curte nu îngăduie să caşti când e regele de 
faţă, îi spuse monarhul. Nu-ţi dau voie să caşti. 

- Nu mă pot opri, răspunse micul prinţ, fâstăcit. Viu de la 
drum lung şi sunt nedormit... 

- Dacă e aşa, zise regele, îţi poruncesc să caşti! De ani de 
zile n-am mai văzut pe nimeni căscând. Căscatul e o raritate 
pentru mine. Haide! Mai cască. E o poruncă. 

- Mi-e ruşine... nu mai pot... rosti micul prinţ roşind. 


- Hm! Hm! făcu regele. Dacă e aşa, îţi... îţi poruncesc ba 
să caşti, ba să... 

Se cam bâlbâia şi părea jignit. 

Căci regele ţinea cu străşnicie ca nimeni să nu-i încalce 
autoritatea. Nu îngăduia nesupunerea. Era un monarh absolut. 
Fiind însă foarte cumsecade, nu dădea decât porunci chibzuite. 

„Dacă i-aş porunci, avea obiceiul să spună, dacă eu i-aş 
porunci unui general să se prefacă într-o pasăre de mare, şi 
dacă generalul nu s-ar supune, n-ar fi vina generalului. Ar fi vina 
mea.” 

- Aş putea să mă aşez? căută să afle, cu sfială, micul prinţ. 

Îţi poruncesc să te aşezi! răspunse regele, trăgând cu 
măreție o pulpană a hlamidei sale de hermină. 

Micul prinţ avea însă o nedumerire. Planeta era mică de 
tot. Atunci, peste cine domnea regele? 

- Măria ta, zise el. Cer iertare că întreb... 

- Îţi poruncesc să întrebi! se grăbi să spună regele. 

- Măria ta... peste cine domneşti? 

- Peste tot, răspunse regele cu aerul cel mai firesc. 

- Peste tot? 

Regele, cu un semn uşor, îi arătă planeta lui, celelalte 
planete şi stelele. 

- Peste toate astea? zise micul prinţ. 

- Peste toate astea! răspunse regele. 

Căci nu era numai un monarh absolut, ci şi un monarh 
universal. 

- Şi stelele te-ascultă? 

- De bună seamă, zise regele. 

Numaidecât m-ascultă. Căci nu îngădui nesupunerea. 

Asemenea atotputernicie îl minună pe micul prinţ. Dacă el 
ar fi avut-o, ar fi putut să privească, nu doar patruzeci şi patru, 
ci şaptezeci şi două, sau chiar o sută, sau chiar douăsute de 
apusuri de soare într-o singură zi, fără a mai fi nevoie să mute 
scaunul din loc! Şi fiindcă la amintirea micii lui planete părăsite 
îl cam încerca tristeţea, cuteză a-i cere regelui să-i facă un 
hatâr: 

- AŞ vrea să văd un asfinţit de soare... Fă-mi această 
plăcere... Porunceşte soarelui să asfinţească... 

- Dacă eu i-aş porunci unui general să zboare din floare în 
floare, asemeni unui fluture, ori să scrie o tragedie, ori să se 


prefacă într-o pasăre de mare, şi dacă generalul nu mi-ar 
îndeplini porunca, cine-ar fi de vină? El sau eu? 

- Măria ta, zise cu hotărâre micul prinţ. 

- Întocmai. Trebuie să ceri de la fiecare numai ceea ce 
poate fiecare să dea, spuse mai departe regele. Autoritatea se 
bizuie, înainte de orice, pe rațiune. Dacă-i porunceşti poporului 
tău să se azvârle în mare, el se va răzvrăti. Am dreptul de a cere 
supunere, pentru că poruncile mele sunt înțelepte. 

- Şi asfinţitul meu de soare? îi aminti micul prinţ care, 
atunci când punea o întrebare, nu uita niciodată de ea. 

- Vei avea şi-un asfinţit de soare. Voi da această poruncă. 
Dar cunoscând legile ocârmuirii, voi aştepta până când 
împrejurările vor fi prielnice. 

- Şi asta cam când va fi? vru să afle micul prinţ. 

- Hm! Hm! răspunse regele, care începu să caute într-un 
calendar gros. Hm! Va fi pe la... pe la... va fi astă-seară, pe la 
ora şapte şi patruzeci de minute! Şi vei vedea cât sunt de 
ascultat. g 

Micul prinţ începu să caşte. li părea rău după apusul de 
soare. Şi apoi, locul era cam plictisitor. 

- Nu mai am nici o treabă pe-aici, îi spuse regelui. Am să 
plec mai departe! 

- Nu pleca, zise regele, care era nespus de mândru să aibă 
un supus. Nu pleca, te fac ministru! 

- Ce fel de ministru? 

- De... justiţie! 

- Dar n-am pe cine judeca aici! 

- Nu se ştie, zise regele. Încă nu mi-am străbătut regatul 
tot. Sunt tare bătrân, loc pentru caleaşcă n-am şi ostenesc dacă 
umblu pe jos. 

- Ei! Dar am văzut chiar eu, zise micul prinţ aplecându-se, 
ca să mai arunce o privire de partea cealaltă a planetei. Nici 
acolo nu e nimeni... 

- Te vei judeca, atunci, pe tine însuţi, spuse regele. E 
lucrul cel mai greu. A te judeca pe tine însuţi e mult mai greu 
decât a-l judeca pe altul. Dacă ajungi să te judeci cum trebuie, 
înseamnă că eşti cu-adevărat un înţelept. 

- Eu, zise micul prinţ, aş putea să mă judec pe mine 
însumi oriunde m-aş afla. Nu-i nevoie să rămân aici. 


- Hm! Hm! făcu regele, cred că pe planeta mea se află pe 
undeva un guzgan bătrân. Îl aud noaptea. Ai putea să-l judeci pe 
acest guzgan bătrân. Il vei condamna din când în când la 
moarte. Astfel, viaţa lui va atârna de felul în care vei împărţi 
dreptatea. Să-l graţiezi însă de fiecare dată, ca să-l ai mereu. Nu 
e decât unul. 

Insă micul prinţ, închind cu pregătirile de plecare, nu voia 
să-l mâhnească defel pe bătrânul monarh: 

- Dacă măria ta ar dori să mă supun numaidecât, mi-ar 
putea da o poruncă înţeleaptă. Mi-ar porunci, de pildă, să plec 
într-un minut. Mi se pare că împrejurările sunt prielnice... 

Cum regele nu-i dădu nici un răspuns, mai întâi micul 
şovăi, apoi, cu un oftat, porni la drum. 

- Te fac ambasadorul meu! Se grăbi atunci să strige 
regele. Era plin de măreție şi de autoritate. 

„Ciudaţi mai sunt oamenii mari!” îşi spuse micul prinţ, 
continuându-şi călătoria. 


XI 


Pe cea de-a doua planetă trăia un vanitos. 


- Aha! Aha! lată că vine un admirator! strigă de departe 
vanitosul, de îndată ce-l zări pe micul prinţ. 

Căci, pentru vanitoşi, oamenii ceilalţi nu sunt decât nişte 
admiratori. 

- Bună ziua, zise micul prinţ. Nostimă pălărie mai aveţi! 

- Pentru salut, răspunse vanitosul. Salut cu ea când sunt 
aclamat. Din nefericire, pe aici nu trece nimeni niciodată. 

- Da? făcu micul prinţ, care nu înţelegea. 

- Loveşte-ţi palmele una de alta, îl sfătui atunci vanitosul. 

Micul prinţ îşi lovi palmele vanitosul salută cu modestie, 
ridicându-şi pălăria. 

„E mai cu haz aici decât la rege”, îşi zise micul prinţ. Şi 
iarăşi începu să-şi lovească palmele una de alta... Vanitosul 
începu şi el să salute, ridicându-şi pălăria. 


După ce trecură astfel cinci minute, pe micul prinţ îl obosi 
monotonia jocului. 

- Şi, pentru ca pălăria să cadă jos, întrebă el, ce-ar fi de 
făcut? 

Vanitosul însă nu-l auzi. Vanitoşii nu aud niciodată decât 
laudele. 

- Mă admiri într-adevăr atât de mult? îl întrebă el pe micul 
prinţ. 

- Ce înseamnă „a admira”? 

- A admira înseamnă a recunoaşte că eu sunt omul cel mai 
frumos, cel mai bine îmbrăcat, cel mai bogat şi cel mai 
inteligent de pe planetă. 

- Dar tu eşti singur pe planeta ta! 

- Fă-mi această plăcere. Admiră-mă totuşi! 

- Te admir, zise micul prinţ ridicând uşor din umeri, dar la 
ce-ţi poate folosi lucrul acesrta? 

Şi micul prinţ plecă. 

„Oamenii mari, de bună seamă, sunt tare ciudaţi”, îşi 
spuse el cu nevinovăție, continuându-şi călătoria. 

XII 

Pe planeta următoare trăia un beţiv. Vizita fu aici foarte 
scurtă, însă ea îl cufundă pe micul prinţ într-o adâncă 
amărăciune. 


) 


- Ce faci acolo? îi spuse beţivului, pe care îl găsi şezând 
tăcut în faţa unei grămezi de sticle goale şi a unei grămezi de 
sticle pline. 

- Beau, răspunse beţivul cu un aer jalnic. 

- Şi de ce bei? îl întrebă micul prinţ. 

- Ca să uit, răspunse beţivul. 

- Ce să uiţi? îl cercetă micul prinţ, căruia i se şi făcuse milă 
de el. 

- Ca să uit că mi-e ruşine, mărturisi beţivul, lăsându-şi 
capul în jos. 

- Şi de ce să-ţi fie ruşine? întrebă micul prinţ, dorind să-i 
vină în ajutor. 

- Ruşine că beau, încheie beţivul, care se ferecă pentru 
totdeauna în tăcerea lui. 

Şi micul prinţ plecă, năucit. 

„Oamenii mari, de bună seamă, sunt foarte ciudaţi”, îşi 
spuse el, continuându-şi călătoria. 


XIII 


Cea de-a patra planetă era locuită de un businessman. 
Omul acesta era atât de ocupat, încât nici nu-şi înălţă capul 
când sosi micul prinţ. 

- Bună ziua, spuse micul prinţ. Vi s-a stins ţigara. 

- Trei cu doi fac cinci. Cinci şi cu şapte, doisprezece. 
Doisprezece şi cu trei, cincisprezece. Bună ziua. Cincisprezece şi 
cu şapte, douăzeci şi doi. Douăzeci şi doi şi cu şase, douăzeci şi 
opt. N-am timp s-o aprind. Douăzeci şi şase şi cu cinci, treizeci şi 
unu. Uff! Face, deci, cinci sute unu milioane, şase sute douăzeci 
şi două de mii, şapte sute treizeci şi una. 


- Cinci sute de milioane de ce? 

- Hai? Tot aicea eşti? Cinci sute de milioane... nu mai 
ştiu... Am atâta treabă! Eu sunt un om serios, nu mă ţin de 
baliverne! Doi şi cu cinci, şapte... 

- Cinci sute de milioane de ce? stărui micul prinţ, care în 
viaţa lui nu renunţase la o întrebare, de vreme ce-o pusese. 

Businessmanul îşi înălţă capul: 

- In cincizeci şi patru de ani, de când trăiesc pe planeta 
aceasta, n-am fost deranjat decat în trei rânduri. Prima oară, 
acum douăzeci şi doi de ani, când a picat, Dumnezeu ştie de 
unde, un cărăbuş. Făcea un zgomot îngrozitor. Şi am greşit de 


patru ori la o adunare. A doua oară, acum unsprezece ani, din 
pricina unei crize de reumatism. Eu nu fac mişcare. Nu am timp 
de hoinăreală. Sunt un om serios! A treia oară... iacă-t-o! Cum 
ziceam, cinci sute unu milioane... 

- Milioane de ce? 

Businessmanul înţelese că nu era nici o speranţă să fie 
lăsat în pace: 

- Milioane de lucruri din celea mărunte, care se văd 
câteodată pe cer. 

- Muşte? 

- Ba nu, mărunte şi care strălucesc. 

- Albine? 

- Ba nu. Mărunte, aurii şi care-i fac pe alde pierde-vară să 
viseze. Eu însă sunt un om serios! Nu mai am timp să mă pierd 
în visări. 

- Aha! Stele? 

- Chiar aşa. Stele. 

- Şi ce faci cu cinci sute de milioane de stele? 

- Cinci sute unu milioane, şase sute douăzeci şi două de 
mii, şapte sute treizeci şi una. Eu sunt un om serios, un om 
precis. 

- Şi ce faci cu stelele astea? 

- Ce fac cu ele? 

- Da. 

- Nimic. Le stăpânesc. 

- Eşti stăpânul stelelor? 

- Da. 

- Dar abia am cunoscut un rege, care... 

- Regii nu stăpânesc. Ei „domnesc” peste... E cu totul 
altceva. 

- Şi la ce-ţi foloseşte dacă eşti stăpânul stelelor? 

- Îmi foloseşte ca să fiu bogat. Ca să cumpăr alte stele, 
când cineva le descoperă. 

„Ăsta, îşi zise micul prinţ, gândeşte cam ca beţivanul de- 
adineauri.” Îi mai puse totuşi câteva întrebări: 

- Cum poate cineva să stăpânească stelele? 

- Ale cui stele? răspunse morocănos businessmanul. 

- Nu ştiu. Ale nimănui. 

- Atunci sunt ale mele, deoarece eu m-am gandit primul la 
lucrul asta. 


- Şi e de ajuns? 

- Bineînţeles. Când găseşti un diamant, care nu-i al 
nimănui, e al tău. Când găseşti o insulă, care nu-i a nimănui, ea 
ta. Când ai cel dintâi o idee, o brevetezi: e a ta. Aşa că eu sunt 
stăpânul stelelor, pentru că nimeni, înaintea mea, nu s-a gândit 
vreodată să le stăpânească. 

- Asta aşa e, zise micul prinţ. Şi ce faci cu ele? 

- Le administrez. Le socotesc şi iar le socotesc, zise 
businessmanul. Nu-i deloc uşor. Eu sunt însă un om serios! 

Micul prinţ nu se mulţumi cu atât. 

- Eu, dacă am un fular, pot să-l pun la gât şi să-l iau cu 
mine. Daca am o floare, pot s-o culeg şi s-o iau cu mine. Tu însă 
nu poţi să culegi stelele! 

- Nu, dar pot să le depun la bancă. 

- Cum adică? 

- Adică scriu pe o bucată de hârtie câte stele am. Şi pe 
urmă, hârtia asta o încui într-un sertar. 

- Şi asta-i tot? 

- E de-ajuns! 

„Are haz, se gândi micul prinţ. E destul de poetic. Dar nu e 
prea serios.” 

Cu privire la lucrurile serioase, micul prinţ avea părerile 
lui, foarte deosebite de părerile oamenilor mari. 

- Eu, mai zise el, am o floare, pe care o stropesc în fiecare 
zi. Am trei vulcani, pe care-i curăţ în fiecare săptămână. Căci îl 
curaţ şi pe cel stins. Nu se ştie niciodată. Vulcanii trag folos, 
după cum trage folos şi floarea mea din faptul că eu sunt 
stăpânul lor. Tu însă nu le eşti de folos stelelor... 

Businessmanul deschise gura, dar nu găsi nici un raspuns, 
iar micul prinţ plecă. 

„Oamenii mari, de bună seamă, sunt nemaipomenit de 
ciudaţi”, îşi spuse el cu nevinovăție, continuându-şi călătoria. 


XIV 


Cea de-a cincea planetă era cu totul neobişnuită. Era cea 
mai mică dintre toate. Cuprindea numai atâta loc cât să încapă 
pe ea un felinar şi un lampagiu. Micul prinţ nu izbutea să 
înţeleagă la ce putea fi de folos un felinar şi-un lampagiu 


undeva, pe cer, pe o planetă fără case şi fără locuitori. Cu toate 
acestea, îşi spuse: 

„Se prea poate ca omul acesta sa fie un nerod. E totuşi 
mai puțin nerod decât regele, decât vanitosul, decât 
businessmanul şi decât beţivul. Munca lui măcar are o noimă. 
Când îşi aprinde felinarul, e ca şi cum ar face să se mai nască o 
stea sau o floare. Când îşi stinge felinarul, îşi adoarme floarea 
sau steaua. O îndeletnicire foarte frumoasă. Cu adevărat 
folositoare de vreme ce-i frumoasă.” 


Când ajunse pe planetă, îl salută cuviincios pe lampagiu: 

- Bună ziua. De ce-ai stins felinarul? 

- Consemnul, răspunse lampagiul. Bună dimineaţa. 

- Cum aşa consemnul? 

- Consemnul să-mi sting felinarul. Bună seara. 

Şi iar îl aprinse. 

- Dar de ce l-ai aprins iar? 

- Consemnul, răspunse lampagiul. 

- Nu pricep, zise micul prinţ. 

- Nu-i nimic de priceput, zise lampagiul. Consemnul e 
consemn. Bună dimineaţa. 

Şi îşi stinse felinarul. 

Apoi îşi şterse fruntea cu o batistă cu pătrăţele roşii. 

- Am o meserie cumplită. Cândva, avea şi ea o chibzuială. 
Dimineaţa stingeam, iar seara aprindeam. Imi rămânea restul 
zilei, ca să mă odihnesc, şi restul nopţii, ca să dorm... 

- Şi pe urmă s-a schimbat consemnul? 


- Consemnul nu s-a schimbat, zise lampagiul. Tocmai asta 
e nenorocirea! De la an la an, planeta s-a învârtit din ce în ce 
mai repede, iar consemnul nu s-a schimbat! 

- Şi-atunci? zise micul prinţ. 

- Şi-atunci, pentru că acum se învârteşte o dată pe minut, 
eu nu mai am o clipă de odihnă. Aprind şi sting o dată pe minut! 

- Asta-i nostim! La tine zilele ţin un minut! 

- Ba nu e nostim deloc, zise lampagiul. A trecut o lună de 
când stăm de vorbă. 

- O lună? 

- Da. Treizeci de minute. Treizeci de zile! Bună seara. 

Şi iar aprinse felinarul. 

Micul prinţ se uita la el. Îi era drag lampagiul acela atât de 
credincios consemnului. Îşi aduse aminte de apusurile de soare, 
în căutarea cărora el însuşi se ducea odinioară, mutându-se cu 
scaunul din loc. Vru să-şi ajute prietenul: 

- Ştii... cunosc eu un mijloc prin care să te odihneşti ori de 
câte ori vei vrea... 

- Totdeauna vreau, zise lampagiul. Căci poţi să fii 
credincios şi leneş totodată. 

Micul prinţ adăugă: 

- Planeta ta e atât de mică, încât dacă faci trei salturi, ai 
înconjurat-o. N-ai decât să umbli mai încet, astfel încât sa fii 
mereu în soare. Când vei vrea să te odihneşti, umblă... iar ziua 
are să ţină cât ai să vrei tu. 

- Nu-mi ajută mare lucru, zise lampagiul. Ceea ce îmi 
place mie la viaţă e să dorm. 

- Nu-i chip, zise micul prinţ. 

- Nu-i chip, zise şi lampagiul. Bună dimineaţa. 

Şi îşi stinse felinarul. 

„Pe acesta, zise micul prinţ, în vreme ce îşi urma călătoria, 
pe acesta l-ar dispreţui toţi ceilalţi: regele, vanitosul, beţivul şi 
businessmanul. Cu toate acestea, e singurul care nu mi se pare 
caraghios. Poate fiindcă se îngrijeşte de altceva decât de sine 
însuşi.” 

Oftă cu părere de rău şi îşi mai spuse: 

„E singurul cu care puteam sa mă împrietenesc. Planeta 
lui e într-adevăr atât de mică. Nu e loc pentru doi inşi...” 

Lucrul pe care micul prinţ nu îndrăznea să şi-l 
mărturisească nici sieşi era că lui îi părea rău pentru această 


binecuvântată planetă, mai cu seamă din pricina celor o mie 
patru sute patruzeci de apusuri de soare în douăzeci şi patru de 
ore! 


XV 


Cea de-a şasea planetă era o planetă de zece ori mai 
mare. Trăia pe ea un Domn bătrân care scria nişte cărți uriaşe. 

- la te uită! Vine un explorator! strigă el când îl zări pe 
micul prinț. 

Micul prinţ se aşeză pe masă, ca să mai răsufle puţin. 
Călătorise până acum atât de mult! 


- Dincotro vii? îl întrebă Domnul cel bătrân. 

- Ce-i cartea asta groasă? zise micul prinţ. Ce faceţi 
dumneavoastră aici? 

- Sunt geograf, zise Domnul cel bătrân. 

- Ce este un geograf? 

- E un savant care ştie unde se află mările, fluviile, 
oraşele, munţii şi pustiurile. _ 

- Foarte interesant, zise micul prinţ. In sfârşit, o meserie 
adevărată! Şi aruncă o privire de jur-împrejur pe planeta 
geografului. Nu mai văzuse niciodată o planetă atât de măreaţă. 

- Este tare frumoasă planeta dumneavoastră. Se găsesc şi 
oceane pe-aici? 

- Oh! (Micul prinţ era dezamăgit) Dar munţi? 

- N-aş putea să ştiu, zise geograful. 


- Dar oraşe, şi fluvii, şi pustiuri? 

- Nici asta n-aş putea să-ţi spun, zise geograful. 

- Dar dumneavoastră sunteţi geograf! 

- Întocmai, zise geograful, numai că eu nu sunt explorator. 
Duc mare lipsă de exploratori. Nu geograful e acela care face 
numărătoarea oraşelor, a fluviilor, a mărilor, a oceanelor şi a 
pustiurilor. Geograful e un om prea important ca să hoinărească. 
El nu-şi părăseşte biroul, ci vin exploratorii la el. Le pune 
întrebări şi îşi face însemnări după amintirile lor. lar dacă 
amintirile vreunuia i se par demne de luat în seamă, geograful 
pune să se facă cercetări cu privire la moralitatea 
exploratorului. 

- Şi de ce, mă rog? 

- Pentru că dacă un explorator ar minţi, în cărţile de 
geografie s-ar produce catastrofe. La fel şi în cazul unui 
explorator care ar bea prea mult. 

- Cum aşa? întrebă micul prinţ. 

- Pentru că beţivii văd dublu. Geograful, atunci, ar 
însemna doi munţi, acolo unde de fapt nu se află decât unul 
singur. 

- Ştiu pe cineva, zise micul prinţ, care ar fi un prost 
explorator. 

- Se poate. Cum ziceam, dacă moralitatea exploratorului 
pare mulţumitoare, se trece la cercetări în legătură cu 
descoperirea lui. 

- Se duce cineva acolo, ca să vadă? 

- Nu. E prea multă bătaie de cap. | se cere însă 
exploratorului să aducă probe. Dacă, de pildă, e vorba despre 
descoperirea unui munte, i se cere să aducă nişte pietre mari. 

Deodată, geograful se tulbură: 

- Ei, dar tu vii de departe! Tu eşti explorator! Fă-mi o 
descriere a planetei tale! 

Şi geograful, după ce-şi deschise registrul, îşi ascuţi 
creionul. Povestirile exploratorilor sunt însemnate mai întâi cu 
creionul. Ca să fie însemnate cu cerneală, se aşteaptă până 
când exploratorul vine cu probele. 

- Aşadar? întrebă geograful. 

- O! La mine, zise micul prinţ, nu prea ai ce vedea, e loc 
puţin de tot. Am trei vulcani. Doi vulcani activi şi un vulcan stins. 
Însă nu se ştie niciodată. 


- Nu se ştie niciodată, zise geograful. 

- Mai am şi o floare. 

- Noi nu însemnăm florile, zise geograful. 

- Cum aşa? E tot ce poate fi mai frumos! 

- Pentru că florile sunt efemere. 

- Ce înseamnă „efemere”? 

- Geografiile, zise geograful, sunt cărţile cele mai de preţ 
dintre toate cărţile. Ele nu se învechesc niciodată. Se întâmplă 
foarte rar ca un munte să-şi schimbe locul. Foarte rar un ocean 
se goleşte de apă. Noi scriem despre lucruri eterne. 

- Dar vulcanii stinşi se pot trezi, îl întrerupse micul prinţ. 
Ce înseamnă „efemer”? 

- Nouă ne e tot una dacă vulcanii sunt stinşi sau dacă sunt 
treji, zise geograful. Însemnătate pentru noi are numai muntele. 
El nu e schimbător. 

- Dar ce înseamnă „efemer”? stărui micul prinţ, care în 
viaţa lui nu renunţase la o întrebare, de vreme ce-o pusese. 

- Inseamnă „ceva ameninţat să piară în curând”. 

- Floarea mea e ameninţată oare să piară în curând? 

- Bineînţeles! 

„Floarea mea e efemeră”, îşi zise micul prinţ, „şi nu are 
decât patru spini, ca să se apere de lume! lar eu am lăsat-o 
singură acasă!” 

Aceasta a fost cea dintâi tresărire a căinţei sale. Îşi regăsi 
însă cumpătul: 

- Pe unde mă sfătuieşti să mai merg? întrebă el. 

- Pe planeta Pământ, răspunse geograful. Are o faimă 
bună... 

- Şi micul prinţ plecă, gândindu-se la floarea lui. 


XVI 


Ce-a de-a şaptea planetă a fost, prin urmare, Pământul. 

Pământul nu e o planetă oarecare! Poţi număra pe el o 
sută unsprezece regi (fără a-i uita, bineînţeles, pe regii negri), 
şapte mii de geografi, nouă sute de mii de businessmani, şapte 
milioane şi jumătate de beţivi, trei sute unsprezece milioane de 
vanitoşi, adică vreo două miliarde de oameni mari. 

Ca să vă puteţi face o părere despre întinderea 
Pământului, am să vă spun că, înainte de născocirea luminii 


electrice, trebuia întreţinută acolo, pe întreg cuprinsul celor şase 
continente ale sale, o adevărată armată de patru sute şaizeci şi 
două de mii cinci sute unsprezece lampagii. 

Dacă te uitai la el ceva de mai departe, aveai în faţa 
ochilor o privelişte încântătoare. Mişcările acestei armate erau 
diriguite ca acelea ale unui balet de operă. Venea mai întâi 
rândul lampagiilor din Noua Zeelandă şi din Australia. Apoi, 
după ce-şi aprindeau felinarele, aceştia plecau la culcare. Intrau 
atunci în dans, la rândul lor, lampagiii din China si Siberia. Apoi 
şi ei se furişau pe nesimţite în culise. Atunci venea rândul 
lampagiilor din Rusia şi din Indii. Apoi, al celor din Africa şi 
Europa. Apoi, al celor din America de Sud. Apoi, al celor din 
America de Nord. Şi niciodată nu stricau rânduiala intrării lor în 
scenă. Era măreț! 

Numai lampagiul singurului felinar de la Polul Nord şi 
confratele său, cel cu singurul felinar de la Polul Sud, duceau un 
trai trândav şi de nepăsare: lucrau de două ori pe an. 


XVII 


Când vrei să faci o glumă, se întâmplă să mai şi minţi câte 
puţin. N-am fost nici eu prea cinstit când v-am vorbit de 
lampagii. Mă tem ca nu cumva aceia care n-o cunosc să-şi facă 
o părere greşită despre planeta noastră. Oamenii, pe Pământ, 
ocupă foarte puţin loc. Dacă cele două miliarde de locuitori care 
împânzesc Pământul ar sta în picioare, niţel înghesuiți, ca la un 
miting, ei ar încăpea cu uşurinţă într-o piaţă publică de douăzeci 
de mile lungime, pe douăzeci de mile lăţime. Omenirea ar putea 
fi îngrămădită pe cea mai măruntă insuliţă din Pacific. _ 

Oamenii mari, de bună seamă, nu vă vor crede. Işi 
închipuie că ocupă mult loc. Se socotesc grozavi, ca baobabii. 
Aşa că ar trebui sfătuiţi să calculeze singuri. Căci nu mai pot de 
dragul cifrelor: lucrul acesta le va fi pe plac. Voi însă nu vă 
pierdeţi vremea cu pedepse scolăreşti. E de prisos. Aveţi 
încredere în mine. 

Micul prinţ, aşadar, când ajunse pe Pământ, se miră foarte 
mult că nu vede pe nimeni. Tocmai începuse să se teamă ca nu 
cumva să fi greşit planeta, când un inel de culoarea lunii se 
mişcă pe nisip. 

- Bună seara, rosti micul prinţ, oarecum la întamplare. 


- Bună seara, rosti şarpele. 

- Pe ce planetă am căzut? întrebă micul prinţ. 

- Pe Pământ, în Africa, răspunse şarpele. 

- Aha!... Va să zică nu se află nimeni pe Pământ? 

- Aici e pustiu. În pustiuri nu e nimeni. Pământul e mare, 
zise şarpele. 

Micul prinţ se aşeză pe-o piatră şi-şi înălţă ochii către cer: 

- Mă întreb, zise el, dacă nu cumva stelele sunt luminate 
numai pentru ca astfel fiecare, cândva, să poată găsi propria lui 
stea. Priveşte planeta mea. E chiar deasupra noastră... Dar cât e 
de departe! 

- E frumoasă, zise şarpele. Ce cauţi tu pe-aici? 

- Am nişte necazuri cu o floare, zise micul prinţ. 

- Aha! făcu şarpele. 

Şi tăcură amândoi. 

- Unde sunt oamenii? vorbi în cele din urmă micul prinţ. Te 
simţi cam singur în pustiu... 

- Singur te simţi şi printre oameni, zise şarpele. 


Micul prinţ îl privi îndelung. 

- Eşti un animal ciudat, îi spuse el într-un târziu. Subţire ca 
un deget... 

- Sunt însă mai puternic decât degetul unui rege, zise 
şarpele. 

Micul prinţ zâmbi: 

- Prea puternic nu eşti tu... n-ai nici măcar labe... nici 
măcar nu poţi călători... 

- Aş putea să te duc mai departe decât o corabie, zise 
şarpele. 

Se încolăci, ca o brățară de aur, pe glezna micului prinţ: 

- Pe acela pe care-l ating, îl redau pământului din care a 

ieşit, mai zise. Tu însă eşti neprihănit şi vii de pe o stea... 

Micul prinţ nu răspunse nimic. 


- Mi-e milă de tine, eşti atât de plăpând pe Pământul ăsta 
plin de granit! Aş putea sa te ajut într-o bună zi, dacă-ţi pare 
prea rău după planeta ta. Aş putea... 

- Oh! Am înţeles prea bine, rosti micul prinţ, dar de ce 
vorbeşti mereu în enigme? 

- Eu pe toate le dezleg, zise şarpele. 

Şi tăcură amândoi. 

Micul prinţ străbătu pustiul şi nu întâlni decât o floare. O 
floare doar cu trei petale, o floare atât de neînsemnată. 

- Bună ziua, zise micul prinţ. 

- Bună ziua, zise floarea. 

- Unde sunt oamenii? întrebă cuviincios micul prinţ. 

Floarea, cândva, văzuse trecând pe-acolo o caravană. 

- Oamenii? Să tot fie, cred, vreo şase-şapte la număr. Cu 
ani în urmă, i-am zărit o dată... Nu se ştie însă niciodată unde-i 
poţi găsi. Îi poartă vântul. Ei nu au rădăcini, şi asta-i 
stinghereşte mult. 

- Rămâi cu bine, rosti micul prinţ. 


- Te du cu bine, zise floarea. 

Micul prinţ se urcă pe un munte înalt. Singurii munţi pe 
care-i văzuse el vreodată erau cei trei vulcani ai lui, care-i 
ajungeau doar până la genunchi. lar de vulcanul cel stins se 


folosea ca de un scăunel. „De pe un munte ca ăsta de înalt, îşi 
zise el atunci, am să văd dintr-o privire toată planeta şi pe toţi 
oamenii”. Insă nu zări decât colţuri de stâncă, foarte ascuţite. 

- Bună ziua, zise micul prinţ oarecum la întâmplare. 

- Bună ziua... Bună ziua... Bună ziua... răspunse ecoul. 

- Cine sunteţi voi? zise micul prinţ. 

- Cine sunteţi voi... Cine sunteţi voi... Cine sunteţi voi... 
răspunse ecoul. 

- Fiţi prietenii mei, sunt singur, zise el. 

- Sunt singur... sunt singur... sunt singur... răspunse ecoul. 


„Ce planetă caraghioasă! se gândi el atunci. Numai 
uscăciune, numai piatră colţuroasă, numai sare. lar oamenii n- 
au nici un pic de fantezie. Nu fac altceva decât să-ngâne ceea 
ce le spui... Acasă, eu am o floare: vorbea întotdeauna ea 
întâi...” 

lata însă că veni şi clipa când, după ce umblă o vreme 
îndelungată prin nisip, pe stânci şi prin zăpezi, micul prinţ, într- 
un sfârşit, descoperi un drum. lar drumurile, toate, duc spre 
oameni. 

- Bună ziua, spuse el. 


Se afla într-o grădină de trandafiri înfloriţi. 

- Bună ziua, ziseră trandafirii. 

Micul prinţ îi privi. Toţi erau aidoma cu floare lui. 

- Cine sunteţi voi? îi întrebă el înmărmurit. 

- Noi suntem trandafiri, ziseră trandafirii. 

- Vai! făcu micul prinţ. 

Şi se simţea foarte nefericit. Floarea lui îi povestise că era, 
în univers, singura în felul ei. Şi iată că se mai aflau aici cinci 
mii, toate semănând cu ea, într-o singură grădină! 


„Tare s-ar mai socoti jignită, îşi zise el, dacă ar vedea una 
ca asta... nu s-ar mai opri din tuse şi s-ar preface chiar că 
moare, ca să scape de ruşine. lar eu aş fi, desigur, nevoit să mă 
prefac c-o îngrijesc, pentru că altminteri, ca să ma îndurereze şi 
pe mine, s-ar lăsa să moară cu-adevarat...” 

Apoi îşi zise mai departe: „Mă credeam înavuţit cu o floare 
fără seamăn, şi iată că n-am decât o floare de rând. Cu asta 
numai şi cu trei vulcani, care-mi vin doar până la genunchi şi 
dintre care unul e poate stins pe vecie, nu prea sunt un mare 
print...” 


Şi, culcat în iarbă, plânse. 

Chiar atunci sosi şi vulpea: 

- Bună ziua, zise vulpea. 

- Bună ziua, răspunse cuviincios micul prinţ întorcându-se, 
dar nu văzu pe nimeni. 

- Sunt aici, zise glasul, sub măr... 

- Cine eşti tu? zise micul prinţ. Eşti tare frumoasă... 

- Sunt o vulpe, zise vulpea. 

- Vino să te joci cu mine, o pofti micul prinţ. Sunt atât de 
trist... 

- Nu pot să mă joc cu tine, zise vulpea. Nu sunt îmblânzită. 

- A! lartă-mă, rosti micul prinţ. 

Dar după un răstimp de gândire, adăugă: 

- Ce înseamnă „a îmblânzi”? 

- Nu eşti de prin partea locului, zise vulpea, ce cauţi pe- 
aici? 


- Caut oamenii, zise micul prinţ. Ce înseamnă „a 
îmblânzi”? 

- Oamenii, zise vulpea, au puşti şi vânează. E foarte 
neplăcut! Mai cresc şi găini. E singurul folos de pe urma lor. 
Cauţi găini? 

- Nu, zise micul prinţ. Caut prieteni. Ce înseamnă „a 
îmblânzi”? 

- E un lucru de mult dat uitării, zise vulpea. Înseamnă „a-ți 
crea legături”... 

- A-ţi crea legături? 

- Desigur, zise vulpea. Tu nu eşti deocamdată pentru mine 
decât un băieţaş, aidoma cu o sută de mii de alţi băieţaşi. lar eu 
nu am nevoie de tine. Şi nici tu n-ai nevoie de mine. Eu nu sunt 
pentru tine decât o vulpe, aidoma cu o sută de mii de alte vulpi. 
Dar dacă tu mă îmblânzeşti, vom avea nevoie unul de altul. Tu 
vei fi, pentru mine, fără seamăn în lume. Eu voi fi, pentru tine, 
fără seamăn în lume... 

- Incep să înţeleg, zise micul prinţ. E undeva o floare... mi 
se pare că m-a îmblânzit... 

- Se prea poate, zise vulpea. Pe Pământ întâlneşti tot soiul 
de lucruri... 

- O! Dar nu e pe Pământ, zise micul prinţ. 

Vulpea se arătă foarte nedumerită: 

- Pe altă planetă? 

- Da. 


- Pe planeta aceea sunt vânători? 

- Nu. 

- Interesant. Dar găini? 

- Nici. 

- Nimic nu e desăvârşit, suspină vulpea. 

Vulpea însă se întoarse la gândurile ei: 

- Viaţa mea e veşnic aceeaşi. Eu vânez găinile, pe mine 
mă vânează oamenii. Toate găinile se aseamănă între ele, şi toţi 
oamenii se aseamană între ei. Aşa că mă cam plictisesc. Dar 
dacă tu mă îmblânzeşti, viaţa mi se va însenina. Voi cunoaşte 
sunetul unor paşi deosebiți de-ai tuturora. Paşii altora mă fac să 
intru sub pământ. Ai tăi mă vor chema din vizuină, ca o melodie. 
Şi-apoi, priveşte! Vezi tu, colo, lanurile acelea de grâu? Eu nu 
mănânc pâine. Mie grâul nu mi-e de folos. Lanurile de grâu mie 
nu-mi trezesc nici o amintire. Şi asta-i trist! Tu însă ai părul de 
culoarea aurului. Va fi, de aceea, minunat când mă vei fi 
îmblânzit! Grâul, auriu şi el, îmi va aminti de tine. Şi-mi va fi 
nespus de dragă murmurarea vântului prin grâu... 

Vulpea tăcu şi se uită la micul prinţ. 

- Te rog... îmblânzeşte-mă, zise apoi. 

- Bucuros aş vrea, răspunse micul prinţ, numai că nu prea 
am timp. Am de căutat prieteni şi o mulţime de lucruri de 
cunoscut. 

- Nu cunoaştem decât ceea ce îmblânzim, zise vulpea. 
Oamenii nu mai au timp să cunoască nimic. Cumpără lucruri de- 
a gata, de la neguţători. Cum însă nu există neguţători de 
prieteni, oamenii nu mai au prieteni. Dacă vrei cu adevărat să ai 
un prieten, îmblânzeşte-mă! 

- Ce trebuie să fac? zise micul prinţ. 

- Trebuie să ai foarte multă răbdare, răspunse vulpea. La 
început, te vei aşeza ceva mai departe de mine, uite-aşa, în 
iarbă. Eu te voi privi cu coada ochiului, iar tu nu vei zice nimic. 
Graiul e izvor de neînţelegeri. Însă vei putea, pe zi ce trece, să 
te aşezi din ce în ce mai aproape de mine... 

A doua zi, micul prinţ veni din nou. 

- Ar fi fost mai bine dacă veneai şi astăzi la aceeaşi oră, 
zise vulpea. Dacă tu, de pildă, vii la ora patru după-amiaza, eu 
încă de la ora trei voi începe să fiu fericită. Şi cu cât va trece 
timpul, cu-atât mai fericită mă voi simţi. La ora patru, mă va 
cuprinde un frământ şi o nelinişte: voi descoperi cât preţuieşte 


fericirea! Dar dacă vii la voia întâmplării, niciodată nu voi şti la 
care ceas să-mi împodobesc sufletul. Ne trebuie rituri. 


- Ce-i acela rit? zise micul prinţ. 

- E încă un lucru de mult dat uitării, zise vulpea. E ceea ce 
face ca o zi să se deosebească de celelalte zile, o oră, de 
celelalte ore. De pildă, vânătorii mei au un rit. Se duc să joace, 
joia, cu fetele din sat. Joia, prin urmare, e o zi minunată! Mă 
plimb şi eu atunci, până la vie. Dacă vânătorii s-ar duce la joc la 
voia întâmplării, toate zilele ar fi la fel, iar eu n-aş mai avea 
niciodată vacanţă. 

Şi-aşa micul prinţ îmblânzi vulpea. lar când ora despărțirii 
fu aproape: 

- Vai! zise vulpea... Am să plâng. 

- Din vina ta, zise micul prinţ, eu nicidecum nu-ţi voiam 
răul, ci numai tu ai vrut să te-mblânzesc... 

- Aşa e, zise vulpea. 

- Dar ai să plângi! zise micul prinţ. 


- Aşa e! zise vulpea. 

- Şi-atunci nu dobândeşti nimic din asta! 

- Ba dobândesc, zise vulpea, datorită culorii grâului. 

Apoi adăugă: 

- Du-te să mai vezi o dată trandafirii. Vei descoperi că 
floarea ta nu are-n lume seamăn. Întoarce-te apoi la mine, să-ţi 
iei rămas bun, iar eu îţi voi dărui o taină. 

Micul prinţ se duse să mai vadă o dată trandafirii. 

- Voi nu semănaţi întru nimic cu floarea mea, voi încă nu 
sunteţi nimic, le spuse el. Pe voi nimeni nu v-a îmblânzit, 
precum nici voi n-aţi îmblânzit pe nimeni. Sunteţi aşa cum era şi 
vulpea mea. Nu era decât o vulpe, aidoma cu altele o sută de 
mii. Eu însă mi-am făcut din ea un prieten, iar ea acum nu are în 
lume seamăn. 

Şi florile se ruşinară. 

- Sunteţi frumoase, dar sunteţi deşarte, le mai spuse el. 
Nimeni n-ar avea de ce să moară pentru voi. Floarea mea, 
fireşte, un trecător de rând ar crede că e asemeni vouă. Ea însă 
singură e mai de preţ decât voi toate laolaltă, fiindcă pe ea am 
adăpostit-o sub clopotul de sticlă. Fiindcă pe ea am ocrotit-o cu 
paravanul. Fiindcă pentru ea am ucis omizile (în afară doar de 
câteva, pentru fluturi). Fiindcă pe ea am ascultat-o cum se 
plângea, ori cum se lăuda, ori câteodată chiar şi cum tăcea. 

Fiindcă ea e floarea mea. 

Şi se duse înapoi la vulpe. 

- Rămâi cu bine, zise el... 

- Te du cu bine, zise vulpea. lată care-i taina mea. E foarte 
simplă: Limpede nu vezi decât cu inima. Ochii nu pot să 
pătrundă-n miezul lucrurilor. 

- Ochii nu pot să pătrundă-n miezul lucrurilor, spuse după 
dânsa micul prinţ, ca să ţină minte. 

- Numai timpul împărţit cu floarea ta face ca floarea ta să 
fie atât de prețioasă. 

- Numai timpul împărţit cu floarea mea... făcu micul prinţ, 
ca să ţină minte. 

- Oamenii au dat uitării adevărul acesta, zise vulpea. Tu 
însă nu trebuie să-l uiţi. Devii răspunzător de-a pururi pentru 
ceea ce ai îmblânzit. Tu eşti răspunzător de floarea ta. 

- Eu sunt răspunzător de floarea mea... spuse după dânsa 
micul prinţ, ca să ţină minte. 

- Bună ziua, zise micul prinţ. 

- Bună ziua, zise acarul. 

- Ce faci aici? zise micul prinţ. 

- Triez călătorii în pachete de câte o mie, zise acarul. Dau 
drumul trenurilor, care-i poartă când la dreapta, când la stânga. 

Şi un rapid străluminat, bubuind ca tunetul, cutremură 
cabina acelor. 

- Sunt tare grăbiţi, zise micul prinţ. Ce anume caută? 

- Nici chiar omul de la locomotivă nu ştie, zise acarul. 

Şi al doilea rapid străluminat trecu, bubuind, în partea 
cealaltă. 

- Se şi întorc? întrebă micul prinţ. 

- Nu sunt aceiaşi, zise acarul. Aceştia vin în locul celorlalţi. 

- Erau nemulţumiţi acolo unde se aflau? 

- Niciodată nu eşti mulţumit unde te afli, zise acarul. 

Şi bubui tunetul celui de-al treilea rapid străluminat. 

- Aceştia au pornit în urmărirea călătorilor dintâi? întrebă 
micul prinţ. 

- Nu urmăresc nimic, zise acarul. Dorm acolo, înăuntru, ori 
poate stau şi cască. Numai copiii îşi turtesc nasul de ferestre. 

- Numai copiii ştiu ce caută, rosti micul prinţ. Ei îşi împart 
timpul cu o păpuşă de cârpă şi ea devine foarte prețioasă, şi 
dacă cineva le-o ia, încep să plângă... 

- Au noroc, zise acarul. 

- Bună ziua, zise micul prinţ. 

- Bună ziua, zise neguţătorul. 

Era un neguţător de hapuri perfecţionate, care potolesc 
setea. Înghiţi câte unul pe săptămână şi nu mai simţi nevoia să 
bei. 

- Pentru ce le vinzi? zise micul prinţ. 


- Aduc o mare economie de timp, zise neguţătorul. 
Experții au făcut un calcul. Economiseşti cincizeci şi trei de 
minute pe săptămână. 

- Şi ce poţi să faci cu aceste cincizeci şi trei de minute? 

- Fiecare face ce vrea... 

„Eu, îşi spuse micul prinţ, dacă aş avea de irosit cincizeci 
si trei de minute, aş porni în linişte spre o fântână.” 

Ne aflăm în cea de-a opta zi, de când rămăsesem în pană 
în pustiu şi, în timp ce ascultam povestea cu neguţătorul, 
sorbisem şi cel din urmă strop al proviziei mele de apă. 

- Vai! i-am spus micului prinţ, sunt foarte frumoase 
amintirile tale, dar eu încă nu mi-am reparat avionul, nu mai am 
nimic de băut şi aş fi la rându-mi fericit de-aş putea porni în 
linişte spre o fântână! 

- Prietena mea, vulpea... zise el. 

- Dragul meu băiat, nu mai e vorba de vulpe! 

- Cum aşa? 

- Pentru că avem să murim de sete... 

El nu m-a înţeles; mi-a răspuns: 

- E bine să ai un prieten, chiar dacă e să mori. Eu, unul, 
sunt tare bucuros că m-am împrietenit cu o vulpe. 

„Nu-şi dă seama de primejdie, mi-am spus. Lui niciodată 
nu-i e foame şi nici sete. Pentru el e de ajuns un strop de 
soare...” 

El însă s-a uitat la mine şi mi-a răspuns chiar la ceea ce 
gândeam: 

- Şi mie mi-e sete... să căutăm o fântână... 

Mă încercă o moleşeală: n-are nici un rost să cauţi o 
fântână, la voia întâmplării, prin pustiul fără de sfârşit. Cu toate 
acestea, pornirăm la drum. 

Şi-am mers astfel ore de-a rândul, tăcuţi, până când se 
lăsă noaptea şi începură să se-aprindă stelele. Eu le zăream ca 
prin vis, căci din pricina setei mă cuprinsese o uşoară ameţeală. 
Cuvintele micului prinţ îmi jucau în minte: 

- Adica şi ţie ţi-e sete? l-am întrebat. 


El însă nu mi-a dat răspuns la întrebare. Atât a zis: 

- Apa mai poate fi bună şi pentru suflet... 

Nu înţelegeam ce vrea să spună, dar am tăcut... Ştiam 
prea bine că nu trebuia să-i pun întrebări. 

Ostenise. Se aşeză. M-am aşezat şi eu alături. Şi, după o 
tăcere, mi-a mai spus: 

- Stelele sunt frumoase datorită unei flori pe care nimeni 
nu o vede... 

l-am răspuns: „De bună seamă”, şi m-am uitat, fără să 
spun nimic, la undele nisipului bătut de lună. 

- E frumos pustiul, adăugă el. 

Şi era adevărat. Intotdeauna mi-a fost drag pustiul. Te 
aşezi pe o dună de nisip. Nu vezi nimic. Nu auzi nimic. Şi cu 
toatea astea, ceva străluceşte în liniştea lui... 

- De aceea e frumos pustiul, zise micul prinţ, fiindcă 
undeva ascunde o fântână... 

Am fost uimit că înţeleg deodată tainica strălucire a 
nisipului. Pe vremea când eram copil, locuiam într-o casă 
străveche şi legenda spunea că acolo s-ar afla ascunsă o 
comoară. Bineînţeles că nimeni nu i-a dat de urmă niciodată, 
poate nici n-a căutat-o nimeni. Ea însă fermeca întreaga casa. 
Căci în adâncul inimii ei, casa mea ascundea o taină... 

- Da, i-am spus eu micului prinţ, fie că e vorba despre o 
casă, fie despre stele sau pustiu, ceea ce le dă frumuseţe 
rămâne nevăzut. 

- Mă bucur, zise el, că eşti de aceeaşi părere cu vulpea 
mea. 

Cum micul prinţ adormi, îl luai în braţe şi pornii din nou la 
drum. Eram înduioşat. Mi se părea că port o gingaşă comoară. 
Mi se părea chiar că niciodată pe pământ nu se aflase ceva mai 
gingaş. Mă uitam, în lumina lunii, la fruntea-i palidă, la ochii lui 
închişi, îi priveam şuviţele de păr ce-i tremurau în vânt şi mă 
gândeam: „Ceea ce văd eu aici nu e decât învelişul. Lucrul cel 
mai preţios rămâne nevăzut...” 

Cum un surâs uşor aluneca pe buzele-i întredeschise, m- 
am gândit: „Ceea ce mă înduioşează atât de mult la acest prinţ 
adormit e credinţa lui faţă de o floare, e icoana unei flori ce 
străluceşte înlăuntru-i, ca flacăra-ntr-o lampă, chiar şi atunci 
când doarme... Şi bănuiam în el o gingăşie şi mai mare. Trebuie 
să ocrotim cu grijă lămpile: orice adiere e în stare să le stingă... 


Şi tot mergând aşa, am dat, în revărsatul zorilor, peste 
fântână. 

- Oamenii, zise micul prinţ, se înfundă în trenurile lor 
rapide, dar nu mai ştiu nici ei ce caută. Aşa că se frământă şi se 
sucesc de colo-colo. 

Şi adăugă: 

- Nu merită atâta osteneală... 

Fântâna pe care o descoperisem noi nu semăna deloc cu 
fântânile sahariene. Fântânile sahariene sunt nişte simple gropi 
săpate în nisip. A noastră era aidoma unei fântâni de ţară. Prin 
părţile acelea însă nu se afla nici un sat, iar mie mi se părea că 
visez. 

- Ciudat, îi spusei micului prinţ, sunt toate gata pregătite: 
scripetele, ciutura şi funia... 


El râse, apucă de funie şi puse scripetele în mişcare. Şi 
scripetele gemu, aşa cum geme o morişcă veche, după ce 
vântul a adormit o vreme îndelungată. 

- l-auzi, zise micul prinţ, noi trezim fântâna şi ea cântă... 

Nu voiam ca el să se ostenească. 

- Lasă-mă pe mine, am rostit, pentru tine e prea greu. 

Am tras afară ciutura, încet, până-n dreptul ghizdului. Am 
aşezat-o deasupra, cumpănind-o bine. Cântecul scripetelui îmi 
stăruia în urechi, iar în apa care tot mai tremura, vedeam cum 
tremură soarele. 

- Mi-e sete de apa asta, zise micul prinţ, dă-mi să beau... 

lar eu atunci am înţeles ce căutase! 

l-am dus ciutura la gură. El închise ochii şi bău. Era dulce 
ca o sărbătoare. Apa aceasta era cu totul altceva decat o hrană 
oarecare. Se născuse din drumul străbătut sub stele, din 
cântecul scripetelui, din truda braţelor mele. Era precum un dar 
de bună pentru suflet. Tot astfel, pe vremea când eram copil, 
lumina pomului de Crăciun, melodia liturghiei de la miezul nopţii 
şi duioşia zâmbetelor alcătuiau întreaga strălucire a darului ce-l 
primisem. 

- Oamenii de pe meleagurile tale, zise micul prinţ, cresc 
cinci mii de trandafiri într-o singură grădină... şi tot nu găsesc 
ceea ce caută... 

- Nu găsesc, i-am răspuns. 

- Şi totuşi ceea ce caută ei ar putea fi găsit într-o singură 
floare sau într-un strop de apă... 

- De bună seamă, i-am răspuns eu. 

Şi micul prinţ adăugă: 

- Ochii însă sunt orbi. Cu inima trebuie să cauţi! 

Băusem şi eu. Răsuflasem uşurat. Nisipul, în revărsatul 
zorilor, e de culoarea mierei. Culoarea aceea, ca de miere, mă 
făcea de asemeni fericit. De ce oare eram cuprins de nelinişte... 

- Trebuie sa-ţi ţii făgăduinţa, îmi spuse cu blândeţe micul 
prinţ, care din nou se aşezase lângă mine. 

- Ce făgăduinţă? 

- Ştii tu... o botniţă pentru oaia mea... eu sunt răspunzător 
de floarea aceea! 

Am scos schiţele desenelor din buzunar. Micul prinţ le zări 
şi zise, râzând: 

- Baobabii tăi cam seamănă cu nişte verze... 


- Vai! 

Şi eu care eram aşa de mândru de baobabii mei! 

- Vulpea ta... urechile... cam seamănă cu nişte coarne... 
sunt prea lungi! 

Şi iarăşi râse. 

- Eşti nedrept, băieţaş, eu nu mă pricepeam să desenez 
nimic altceva în afară de şerpi boa întregi şi şerpi boa spintecaţi. 

- A, da! merge şi-aşa, zise el, copiii ştiu. 

Aşa că desenai o botniţă. Şi, dându-i-o, simţii cum mi se 
frânge inima. 

- Nu înţeleg ce ai de gând. 

El însă nu-mi răspunse. Rosti: 

- Ştii, când am căzut eu pe Pământ... mâine e un an de- 
atunci... 

Apoi, după o lungă tăcere, adăugă: 

- Am căzut pe-aici, pe-aproape... 

Şi se îmbujoră. 

Şi iarăşi, fără să înţeleg de ce, mă încercă o amărăciune 
ciudată. În mine, totuşi, se iscă o întrebare: 

- Nu din întâmplare, aşadar, în dimineaţa când te-am 
cunoscut, acum o săptămână, te plimbai aşa, de unul singur, la 
mii de leghe de orice aşezare omenească! Te întorceai la locul 
căderii? 

Micul prinţ se îmbujoră din nou. 

lar eu adăugai şovăitor: 

- Poate fiindcă se-mplineşte anul?... 

Micul prinţ din nou se-mbujoră. El niciodată nu răspundea 
la întrebări, dar dacă te îmbujorezi înseamnă „da”, nu-i aşa? 

- Vai! am rostit eu, mi-e teamă... 

El însă îmi spuse: 

- Acum trebuie să lucrezi. Trebuie sa te întorci la maşina 
ta. Eu te aştept aici. Vino înapoi mâine seară... 

Mie însă nu-mi trecu neliniştea. Îmi aminteam de vulpe. 
Eşti în pericol să mai şi plângi puţin, dacă te-ai lăsat îmblânzit... 

În preajma acelei fâtâni, se aflau ruinele unui vechi zid de 
piatră. A doua zi spre seară, pe când mă înapoiam de la 


treburile mele, l-am zărit încă de departe pe micul meu prinţ, 
şezând acolo, sus, cu picoarele atârnând în gol. 

Şi l-am auzit vorbind: 

- Cum adică, nu-ţi aduci aminte? zicea el. Nu e chiar aici. 

Fără îndoială, i-a răspuns un glas de undeva, căci el din 
nou s-a-mpotrivit: 

- Ba da! Ba da! Ziua e aceasta, dar locul nu-i aici... 

Am mers mai departe, spre zid. Încă nu vedeam, nici n- 
auzeam pe nimeni. Cu toate acestea micul prinţ vorbi din nou: 

- ... bineînţeles. Ai să vezi unde încep urmele mele pe 
nisip. N-ai decât să mă aştepţi acolo. Am să vin la noapte. 

Mă aflam la douăzeci de metri depărtare de zid şi încă nu 
vedeam nimic. 

Micul prinţ mai spuse, după o tăcere: 

- Ai venin bun? Eşti sigur că n-ai să mă faci să sufăr multă 
vreme? 

M-am oprit cu inima strânsă, dar tot nu pricepeam nimic. 

- Acum du-te..., zise el, vreau să cobor! 

M-am uitat atunci în jos. Vedeam acolo, înălţat spre micul 
prinţ, un şarpe boa din aceia galbeni, care te răpun în treizeci de 
secunde. Căutându-mă prin buzunar, ca să-mi scot revolverul, 
am început să alerg, însă şarpele, la zgomotul pe care-l făceam, 
se lăsă uşor la vale, pe nisip, scurgându-se ca o fântână 
ţâşnitoare care moare, şi, fără să se prea grăbească, se furişă 
printre pietre, cu un foşnet mărunt şi metalic. 


Am ajuns la zid, abia în clipa când să-l prind în braţe pe 
prostuţul meu de prinţ micuţ, care se făcuse alb ca zăpada. 

- Ce năzbâtie mai e şi asta? Acuma-mi stai de vorbă şi cu 
şerpii! 

l-am desfăcut nelipsitul fular de aur. L-am udat cu apă pe 
la tâmple şi i-am dat să bea. Şi nu mă mai încumetam să-i pun 
nici o întrebare. El, privindu-mă cu ochi pătrunzători, îşi petrecu 
braţele pe după gâtul meu. Simţeam cum îi bate inima, asemeni 
unei păsări care moare, când ai împuşcat-o. Imi vorbi: 

- Mă bucur că ai descoperit ce-i trebuia maşinii tale. Vei 
putea să te întorci acasă... 

- De unde ştii? 

Voisem tocmai să-l înştiinţez că, în ciuda tuturor 
aşteptărilor, izbutisem să-mi repar avionul! 

Nu-mi dădu nici un răspuns la întrebare, ci adăugă: 

- Azi mă întorc şi eu acasă... 

Pe urmă, gânditor: 

- E mult mai departe, e mult mai greu... 


Îmi dădeam seama că se va întâmpla ceva cu totul 
neobişnuit. Îl strângeam în braţe ca pe un copilaş şi-mi părea, cu 
toate astea, că lunecă în jos, ca-ntr-o genune, şi nu puteam să 
fac nimic ca să-l opresc. 

Avea o privire adâncă, pierdută-n depărtări: 

- Am cu mine oaia. Şi lada pentru oaie. Şi botniţa... 

Şi surâse cu tristeţe. 

Am aşteptat aşa, un timp îndelungat. Simţeam cum se 
înviora încetul cu încetul. 

- Ţi-a fost frică, puişor... 


< 

Fireşte că-i fusese frică! Dar a râs încetişor: 

- Diseară o să-mi fie şi mai frică... 

Din nou mi-a dat fiori de gheaţă simţământul că avea să 
se întâmple ceva de neînlăturat. Şi-am înţeles atunci că 
niciodată n-aş putea să mă împac cu gândul că n-am să-l mai 
aud râzând. Pentru mine, râsul lui era ca o fântână în pustiu. 

- Puişor, mai vreau să te aud râzând... 

Dar el mi-a spus: 

- La noapte e un an. Steaua mea se va afla atunci chiar 
deasupra locului unde-am căzut anul trecut... 

- Nu-i aşa, puişor, că nu-i decât un vis urât, povestea ta cu 
şarpele, şi cu întâlnirea, şi cu steaua... 

El însă n-a răspuns la întrebare, ci mi-a spus: 

- Lucrul cel mai preţios rămâne nevăzut... 

- Desigur... 


- La fel e şi cu floarea. Dacă te-ai îndrăgostit de-o floare, 
care se găseşte pe o stea, ţi-e drag, noaptea, să te uiţi pe cer. 
Toate stele sunt înflorite. 

- Desigur... 

- La fel e şi cu apa. Apa din care mi-ai dat tu să beau era 
asemeni unei melodii, datorită scripetelui şi funiei... ţi-aduci 
aminte... era bună... 

- Desigur... 

- Te vei uita la stele, noaptea. Steaua mea e prea micuță, 
ca să-ţi arăt unde se află. E mai bine aşa. Pentru tine, oricare 
dintre stele va fi steaua mea. Aşa încât te vei uita cu drag la 
toate stelele... Toate vor fi prietene cu tine. Şi-apoi, aş vrea să-ţi 
fac un dar... 

Din nou a râs. 

- Ah! puişor, puişor, îmi place când aud râsul ăsta! 

- Chiar el va fi şi darul meu... va fi aşa cum e apa... 

- Ce vrei să spui? 

- Stelele nu sunt la fel pentru toţi oamenii. Pentru unii, cei 
care călătoresc, stelele sunt călăuze. Pentru alţii, sunt numai 
nişte luminiţe. Savanţii văd în ele doar probleme. Pentru 
businessmanul meu, erau bucăţi de aur. Insă toate stelele 
acestea nu au grai... Numai pentru tine stelele vor fi ca pentru 
nimeni altul... 

- Ce vrei să spui? 

- Noaptea, când te vei uita pe cer, fiindcă eu voi locui pe 
una dintre ele, fiindcă pe una dintre ele voi râde, atunci va fi 
pentru tine ca şi când ar râde toate stelele. Tu singur vei avea, 
tu singur, stele care ştiu să râdă! 

Şi-a râs din nou. 

- lar după ce-ţi va fi trecut durerea (durerea întotdeauna 
trece), vei fi fericit că m-ai cunoscut. Vom fi de-a pururi prieteni. 
Iti va fi dor să râdem împreună. Şi vei deschide uneori fereastra, 
aşa, numai de drag... lar prietenii tăi se vor mira, văzându-te că 
râzi de câte ori te uiţi pe cer. Atunci, tu le vei spune: „Da, 
întotdeauna stelele mă fac să râd!” lar ei te vor crede nebun. Va 
însemna că ţi-am jucat un renghi grozav... 

Şi-a râs din nou. 

- Va fi întocmai ca şi când, în loc de stele, ţi-aş fi dăruit o 
sumedenie de clopoței ce ştiu să râdă... 

Şi-a râs din nou. Pe urmă iarăşi a devenit serios: 

- La noapte... ştii... să nu mai vii. 

- N-am să mă despart de tine. 

- Ţi se va părea că sufăr... voi părea întrucâtva că mor. 
Aşa se-ntâmplă. Nu veni să vezi, nu merită... 

- N-am să mă despart de tine. 

Dar el era cuprins de-ngrijorare: 

- Dacă-ţi spun aceste lucruri... e din pricina şarpelui. Nu e 
bine să te muşte... Şerpii sunt nişte lighioane răutăciose. Nişte 
lighioane care pot să te muşte numai din plăcere... 

- N-am să mă despart de tine. 

Însă ceva îl linişti: 

- E drept, că, pentru a doua muşcătură, nu mai au venin... 

In noaptea aceea nu l-am văzut când a plecat. A fugit pe 
nesimţite. Când am izbutit să-i dau de urmă, mergea întins, cu 
pas grăbit. Nu mi-a spus decât: 

- A! eşti aici... 

Şi m-a luat de mână. Apoi din nou s-a tulburat: 

- Rău ai făcut. Te va îndurera. lţi va părea că am murit, 
dar nu va fi adevărat... 

Eu nu spuneam nimic. 

- înţelegi. E prea departe. Nu pot că car cu mine trupul 
acesta. E prea greu. 

Eu nu spuneam nimic. 


- Va fi însă ca un înveliş vechi şi părăsit. Un înveliş vechi 
nu e ceva trist... 

Eu nu spuneam nimic. 

Lui îi cam pieri curajul. Totuşi, se mai osteni să-mi spună: 

- Ştii, va fi plăcut. Şi eu voi privi la stele. Toate stelele vor 
fi nişte fântâni, cu câte un scripet ruginit. Toate stelele-mi vor 
da să beau... 

Eu nu spuneam nimic. 

- Va fi atât de frumos! Tu vei avea cinci sute de milioane 
de clopoței, eu voi avea în schimb cinci sute de milioane de 
fântâni... 

Şi a tăcut şi el, deoarece plângea... 

- Am ajuns. Lasă-mă să fac un pas numai eu singur! 

Şi s-a aşezat, deoarece i se făcuse frică. 

A mai rostit: 

- Ştii... floarea mea... eu sunt răspunzător de ea. Şi e atât 
de plăpândă! Şi e atât de neştiutoare! Nu are decât patru spini, 
o nimica toată, ca să se apere de lume... 

M-am aşezat şi eu, căci nu mă mai ţineau picioarele. 

A zis: 

- lată... asta-i tot... 

A mai şovăit puţin, apoi s-a ridicat. A făcut un pas. Eu n- 
am putut să mă clintesc din loc. Pe urmă, n-a mai fost nimic 
decât o fulgerare galbenă pe lângă glezna lui. A rămas o clipă 
nemişcat. N-a ţipat. S-a prăbuşit încet, precum se prăbuşeşte un 
copac. Şi nici un zgomot nu s-a auzit, din pricina nisipului. 


S-a prăbuşit încet, precum se prăbuşeşte un copac. 

lar de-atunci au trecut, iată, şase ani... Întâmplarea 
aceasta n-am mai povestit-o nimănui. Camarazii mei, când m-au 
văzut, au fost nespus de bucuroşi că mai trăiam. Eram 
îndurerat, dar lor le-am spus: „Sunt ostenit...” 

Acum mi-a mai trecut puţin. Adică... nu chiar de tot. Ştiu 
însă bine că s-a-ntors acasă, pe planeta lui, deoarece, în 
revărsatul zorilor, nu i-am mai găsit trupul. Nu era un trup atât 
de greu... Şi mi-e drag, noaptea, să ascult stelele. E ca şi cum aş 
asculta cinci sute de milioane de clopoței... 

Numai că, iată, se petrece un lucru nemaipomenit. 
Botniţei pe care i-am desenat-o micului prinţ, am uitat să-i 
adaug legătoarea de piele. N-o fi putut s-o pună niciodată la 
botul oii lui. Şi-atunci, mă-ntreb: „Oare ce s-a petrecut acolo? Se 
prea poate ca oaia să fi mâncat floarea...” 


Uneori îmi spune: „De bună seamă, nu! Micul prinţ, în 
fiecare noapte, îşi închide floarea sub clopotu-i de sticlă şi 
păzeşte bine oaia...” Atunci sunt fericit. Şi stelele, toate, râd 
încetişor. 

Alteori îmi spun: „Te mai fură câteodată gândul şi-i de- 
ajuns! A uitat, într-o seară, de clopotul de sticlă, ori poate oaia, 
peste noapte, a ieşit din lada ei pe nesimţite...” Şi-atunci toţi 
clopoţeii se preschimbă-n lacrimi!... 

Totul, acolo, e învăluit într-o adâncă taină. Pentru voi, care 
de asemeni îl iubiţi pe micul prinţ, ca şi pentru mine, nimic în 
univers nu mai rămâne cum a fost, de vreme ce undeva, acolo, 
nu se ştie unde, o oaie, pe care n-o cunoaştem, a mâncat, ori 
ba, un trandafir... 

Uitaţi-vă la cer. Întrebaţi-vă: oare oaia a mâncat, ori ba, 
floarea? Şi veţi vedea cum totul e altfel... Şi nimeni, dintre 
oamenii mari, nu va pricepe niciodată că lucrul acesta e atât de 
preţios. 


Aceasta este, pentru mine, cea mai frumoasă şi cea mai 
tristă privelişte din lume. E aceeaşi privelişte pe care aţi văzut-o 
şi cu două pagini mai înainte, dar eu am desenat-o încă o dată, 
ca să v-o arăt mai bine. În locul acesta micul prinţ s-a ivit pe 
Pământ, apoi a dispărut. 

Uitaţi-vă atent la priveliştea aceasta, astfel încât să fiţi 
siguri că o veţi recunoaşte dacă într-o bună zi veţi călători prin 
Africa, în pustiu. Şi dacă veţi ajunge să treceţi şi pe acolo, vă rog 
din suflet, nu vă grăbiţi, zăboviţi puţin în dreptul stelei. Şi-atunci, 
dacă vine la voi un copil, dacă râde, dacă are păr de aur, dacă 
nu răspunde când e întrebat, veţi ghici desigur cine e. Aşa că fiţi 
buni! Nu mă lăsaţi să fiu atât de trist: scrieţi-mi deîndată că s-a- 
ntors... 


„Nu cunoști decât lucrurile pe care le îmblânzești, spuse 
vulpea. Oamenii nu mai au timp să cunoască nimic. 
Cumpără lucruri de-a gata de la negustori. Dar, cum nu 
există negustori de prieteni, oamenii nu mai au prieteni. 
Dacă vrei un prieten, îmblânzește-mă!“ 

